**Приложение № 1**

**към Заповед № МДР-ПП -09-92/17.12.2024 г.**

**Условия за кандидатстване**

**с проектни предложения за предоставяне на безвъзмездна финансова помощ по**

**Програма за морско дело, рибарство и аквакултури 2021-2027**

**Процедура чрез подбор на проекти BG14MFPR001-1.004 "Подобряване на инфраструктурата на рибарските пристанища, рибните борси, местата на разтоварване и лодкостоянките, с цел да се улесни разтоварването и съхранението на нежелания улов"**

Съдържание

[1. Наименование на програмата: 2](#_Toc183079179)

[2. Наименование на приоритетната ос: 3](#_Toc183079180)

[3. Номер и наименование на процедурата: 3](#_Toc183079181)

[4. Измерения по кодове: 3](#_Toc183079182)

[5. Териториален обхват: 3](#_Toc183079183)

[6. Цели на предоставяната безвъзмездна финансова помощ по процедурата и очаквани резултати: 3](#_Toc183079184)

[7. Индикатори: 4](#_Toc183079185)

[8. Общ размер на безвъзмездната финансова помощ по процедурата: 5](#_Toc183079186)

[9. Минимален (ако е приложимо) и максимален размер на безвъзмездната финансова помощ за конкретен проект: 5](#_Toc183079187)

[10. Процент на съфинансиране: 5](#_Toc183079188)

[11. Допустими кандидати: 6](#_Toc183079189)

[12. Допустими партньори (ако е приложимо): 9](#_Toc183079190)

[13. Дейности, допустими за финансиране: 9](#_Toc183079191)

[14. Категории разходи, допустими за финансиране: 13](#_Toc183079192)

[15. Допустими целеви групи (ако е приложимо): 18](#_Toc183079193)

[16. Приложим режим на минимални/държавни помощи (ако е приложимо): 18](#_Toc183079194)

[17. Хоризонтални принципи: 19](#_Toc183079195)

[18. Минимален и максимален срок за изпълнение на проекта (ако е приложимо): 20](#_Toc183079196)

[19. Ред за оценяване на концепциите за проектни предложения: 20](#_Toc183079197)

[20. Критерии и методика за оценка на концепциите за проектни предложения: 20](#_Toc183079198)

[21. Ред за оценяване на проектните предложения: 20](#_Toc183079199)

[22. Критерии и методика за оценка на проектните предложения: 23](#_Toc183079200)

[23. Начин на подаване на проектните предложения/концепциите за проектни предложения: 26](#_Toc183079201)

[24. Списък на документите, които се подават на етап кандидатстване: 27](#_Toc183079202)

[25. Краен срок за подаване на проектните предложения: 31](#_Toc183079203)

[26. Допълнителна информация: 32](#_Toc183079204)

[27. Приложения към Условията за кандидатстване: 35](#_Toc183079205)

## 1. Наименование на програмата:

Програма за морско дело, рибарство и аквакултури 2021-2027 (ПМДРА)

## 2. Наименование на приоритетната ос:

Приоритет 1: Насърчаване на устойчивото рибарство, възстановяването и опазването на водните биологични ресурси.

Специфична цел 1.1: Укрепване на икономически, социално и екологично устойчиви риболовни дейности.

## 3. Номер и наименование на процедурата:

Процедура № BG14MFPR001-1.004 "Подобряване на инфраструктурата на рибарските пристанища, рибните борси, местата на разтоварване и лодкостоянките, с цел да се улесни разтоварването и съхранението на нежелания улов"

## 4. Измерения по кодове:

Измерения по кодове съгласно Приложение I на Регламент (ЕС) 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (Регламент (ЕС) №2021/1060):

**Измерение – Вид интервенция:**

01 Намаляване на отрицателните въздействия и/или допринасяне за положително въздействие върху околната среда и допринасяне за добро екологично състояние;

**Измерение – Форма на финансиране:**

01 Безвъзмездни средства

**Измерение –Стопанска дейност:**

02 Рибарство

## 5. Териториален обхват:

Проектите по процедурата следва да бъдат изпълнени на територията на Република България.

## 6. Цели на предоставяната безвъзмездна финансова помощ по процедурата и очаквани резултати:

С изпълнението на вид дейност 1.1.1. „Подобряване на инфраструктурата на рибарските пристанища, рибните борси, местата на разтоварване и лодкостоянките, с цел да се улесни разтоварването и съхранението на нежелания улов“ се цели подобряване на инфраструктурата на рибарските пристанища, рибните борси, местатa на разтоварване и лодкостоянките, с цел да се улесни разтоварването и съхранението на нежелания улов и ще допринесе за постигане на Специфична цел 1.1: „Укрепване на икономически, социално и екологично устойчиви риболовни дейности“.

Ще се инвестира в дейности постигащи целите на ОПОР чрез модернизация на съществуващите рибарски пристанища и изграждане на лодкостоянки, и в съоръжения за използване на нежелан улов, с цел да се осигури „зелен преход“ чрез инфраструктура, необходима за улесняване изпълнението на задължението за разтоварване на сушата и на осъществяването на контрола върху уловите.

Ще се подпомагат иновации, свързани с кръговата икономика и зеления преход на местата на приставане.

Ще се дава приоритет на операции за постигане на енергийната ефективност чрез подкрепа на инвестиции във ВЕИ, намаляване на загубата на енергия от помещенията и инсталациите, подмяна на съоръженията с енергоефективни и такива водещи до декарбонизация на риболовния сектор.

**Очаквани резултати:**

Изпълнението на дейностите по процедурата ще осигури възможност за модернизиране на рибарски пристанища, пристани за разтоварване, рибни борси и лодкостоянки, да се подобри тяхната енергийна ефективност, опазването на околната среда, да се повиши качеството на разтоварваните на сушата продукти, както и да се подобрят безопасността и условията на труд на рибарите.

**Важно:**

- Терминът „рибна борса“ се използва в настоящите Условия за кандидатстване със съдържанието съгласно чл. 46, ал. 2 от Закона за рибарството и аквакултурите (ЗРА).

- Терминът „място за разтоварване“ е равнозначен на термина „пристан за разтоварване“, чието легално определение е заложено в чл. 111а, ал. 2 от Закона за морските пространства, вътрешните водни пътища и пристанищата на република българия.

## 7. Индикатори:

Управляващият (УО) орган на Програма за морско дело рибарство и аквакултури 2021-2027 (ПМДРА) ще следи за изпълнението и отчитането на следните индикатори:

1. Код на индикатора CR 08 – **Лица, които се ползват от режима (брой лица**) – Лица, които се облагодетелстват/възползват пряко от инвестицията по настоящата процедура. В рамките на индикатора се посочва броя на операторите (екипаж и собственици), чието благосъстояние ще се подобри директно от инвестицията. Индикаторът се изчислява на база на вида и броя на риболовните кораби, които пристават на посочените съоръжения. В рамките на индикатора се посочва броя на операторите (екипаж и собственици), които ще се облагодетелстват. Изчислението на крайната стойност се извършва, като са взимат предвид спецификите на българския риболовен флот. Дребномащабният риболов е представен от самостоятелни рибари, а високите сегменти имат около 5 бр. екипаж. Индикаторът се отчита като се вземат предвид осреднените стойности на операторите, броя и вида на риболовните кораби, приставащи на обекта.

Във Формуляра за кандидатстване като базова стойност се попълва 0, като целева стойност се посочва планирания брой ползващи се лица.

Индикаторът се отчита след изпълнение на съответната дейност, заложена във формуляра за кандидатстване чрез Удостоверение за експлоатационна годност.

Индикаторът **е задължителен за всички** проектни предложения.

2. Код на индикатора CR 14 **- Създадени възможности за иновации (брой нови продукти, услуги, процеси, бизнес модели или методи)** – индикаторът е задължителен за проектни предложения, по които са предвидени дейности за иновации. Един проект може да включва няколко иновации от различен тип.

Във Формуляра за кандидатстване като базова стойност се попълва 0, като целева стойност се посочва планирания брой нови продукти, услуги, процеси, бизнес модели или методи, които ще бъдат изпълнени/въведени.

Индикаторът се отчита след изпълнение на съответната дейност, заложена във формуляра за кандидатстване при окончателно искане за плащане.

**ВАЖНО:** Във Формуляра за кандидатстване индикаторът се попълва като крайна стойност **с натрупване** **след приключване на дейностите**, т.е. той следва да обхваща целия период на изпълнение на проектното предложение.

Изпълнението на заложените във формуляра за кандидатстване индикатори се проследява на етап окончателно плащане в ИСУН. Индикаторите не се отчитат от бенефициента след приемането на финалните технически и финансов отчети от ДФЗ-РА. По изключение, индикатор CR 14 може да бъде отчетен до една година след окончателното плащане чрез Удостоверение за експлоатационна годност.

УО на ПМДРА ще извършва проверка за съответствие на избрания от кандидата индикатор (вид и стойности) с дейностите, които кандидатът заявява, че ще изпълнява. Оценителната комисия има право при несъответствие да коригира заявения от кандидата индикатор и заявената крайна стойност.

**ВАЖНО:** В случай на неизпълнение на индикаторите за резултат, заложени в проектното предложение, на кандидата бъдат наложени финансови корекции съгласно разпоредбите на Наредба за посочване на нередности, представляващи основания за извършване на финансови корекции, и процентните показатели за определяне размера на финансовите корекции по реда на Закона за управление на средствата от европейските фондове при споделено управление (ЗУСЕФСУ).

**ВАЖНО:** Детайлни правила за характера, изчислението и отчитането на Индикаторите за резултат по всяка вид дейност на ПМДРА са дефинирани в документ „Working paper EMFAF MEF 2021-2027 “, изготвени от Помощно звено за мониторинг и оценка в областта на рибарството и аквакултурите – FAME към Европейската комисия, които кандидатите могат да прочетат тук: <https://www.eufunds.bg/bg/pmdr/node/15877>

## 8. Общ размер на безвъзмездната финансова помощ по процедурата:

Общият размер на безвъзмездната финансова помощ за проекти по дейност 1.1.1. „Подобряване на инфраструктурата на рибарските пристанища, рибните борси, местата на разтоварване и лодкостоянките, с цел да се улесни разтоварването и съхранението на нежелания улов“ е както следва:

|  |  |  |
| --- | --- | --- |
| **Общ размер на безвъзмездната финансова помощ** | **Средства от Европейския фонд за морско дело, рибарство и аквакултури (ЕФМДРА)** | **Национално съфинансиране** |
| 18 161 000,00лв. | 12 712 700,00 лв. | 5 448 300,00 лв. |

**9. Минимален (ако е приложимо) и максимален размер на безвъзмездната финансова помощ за конкретен проект:**

**Минимален размер на допустимата безвъзмездна финансова помощ за** Инвестиции в съществуващи рибарски пристанища и лодкостоянки - 80 000 лв.

**Максималният размер на допустимата безвъзмездна финансова помощ за:**

- Инвестиции насочени към съществуващи рибарски пристанища - **до 8 000 000 лв.**

- Инвестиции насочени към изграждане и/или модернизация на лодкостоянки - **до 1 000 000** **лв.**

## 10. Процент на съфинансиране:

Безвъзмездната финансова помощ е в размер до 100 на сто от размера на одобрените и реално извършени инвестиционни разходи.

Максимален процент на публично финансиране – 100 %.

Процент на съфинансиране от ЕФМДРА – 70 %.

Процент на съфинансиране от националния бюджет – 30%.

**Максимален интензитет на БФП:**

- За операции за подобряване на инфраструктурата на рибарските пристанища, рибните борси, местата на разтоварване и покритите лодкостоянки, с цел да се улесни разтоварването и съхранението на нежелания улов и за операции осигуряващи реализация на пазара на нежелания улов - **75% БФП;**

- За операции за улесняване на предлагането на пазара на нежелания улов, разтоварван от запасите за търговски цели в съответствие с член 8, параграф 2, буква б) от Регламент (ЕС) № 1379/2013 **- 100% БФП**;

- За операции, свързани с изграждане и модернизаця на лодкостоянки **- 100% БФП;**

- За операции, за които бенефициентът е община или търговско дружество регистрирано по Търговския закон със 100% държавно участие; **–100% БФП**;

- За операции, осъществявани от организации на производители, асоциации на организации на производители или междубраншови организации - **75 % БФП.**

**Когато проектото предложение попада в обхвата на няколко хипотези от описаните по-горе, се прилага най-високият максимален интензитет на помощта.**

Във формуляра за кандидатстване, секция „Бюджет“, кандидатът сам определя интензитета на безвъзмездната финансова помощ, който не може да бъде по-висок от определения максимален.

Интензитетът на помощта трябва да бъде еднакъв за всички бюджетни редове.

## 11. Допустими кандидати:

**11.1 Критерии за допустимост на кандидатите:**

**За безвъзмездна финансова помощ могат да кандидатстват:**

- Общини;

- Търговски дружества регистрирани по Търговския закон със 100% държавно участие;

- Организации на производители, асоциации на организации на производители или междубраншови организации.

Допустимите кандидати - организации на производители, асоциации на организации на производители или междубраншови организации по настоящата процедура следва да са признати от Министерство на земеделието, храните и горите по реда на Закона за рибарството и аквакултурите и Наредба № 7 от 2018 г. за условията и реда за признаване на организации на производители на продукти от риболов и на продукти от аквакултури, асоциации на организации на производители и междубраншови организации в сектора на рибарството и за одобрение на планове за производство и предлагане на пазара (обн. ДВ, бр.99 от 30 ноември 2018г., изм. и доп. бр.35 от 18 април 2023г.)

**Кандидатите трябва да отговарят на следните изисквания:**

- да бъдат собственици или да имат учредени права на ползване за обекти, регистрирани като рибарски пристанища с валидно удостоверение за експлоатационна годност, издадено от Изпълнителна агенция „Морска администрация“ (ИАМА), съгласно Закона за морските пространства, вътрешните водни пътища и пристанищата на Република България (ЗМПВВППРБ);

- да бъдат собственици или да имат учредени права на ползване за обектите, регистрирани като лодкостоянки с валидно Удостоверение за експлоатационна годност, издадено от ИАМА (за новоизграждащи се обекти удостоверението за експлоатационна годност, издадено от ИАМА, следва да бъде представено на етап искане за окончателно плащане на реализирания проект или до една календарна година след окончателното плащане);

- да нямат изискуеми публични задължения към държавата;

- да не са вписани в централната база данни за отстраняванията съгласно Регламент (ЕO, Евратом) № 1302/2008 г. на Комисията от 17 декември 2008 г. относно централната база данни за отстраняванията (Регламент (ЕO, Евратом) № 1302/2008);

- да не е налице основание за отстраняване на кандидата от участие, посочено в чл. 54, ал. 1 и 2 от Закона за обществените поръчки.

**ВАЖНО:** Потенциалните бенефициенти могат да кандидатстват по настоящата процедура за един обект само с едно проектно предложение, до изтичането на всеки краен срок за подаване на проектно предложение.

**ВАЖНО:** Във връзка с разпоредбите на чл. 4, т. 3 от Регламент (ЕО, ЕВРАТОМ) № 2988/95 на Съвета от 18 декември 1995 година относно защитата на финансовите интереси на Европейските общности, безвъзмездната финансова помощ не се изплаща, а изплатената финансова помощ подлежи на възстановяване от бенефициента, за който е установено, че е създал изкуствено условията, необходими за получаване на помощта, с цел осъществяване на предимство в противоречие с целите на мярката.

**ВАЖНО:** След подаване на Формуляра за кандидатстване, кандидатът/бенефициентът трябва да продължава да спазва условията, посочени в чл. 11 параграф 1 от Регламент (ЕС) № 2021/1139 през целия период на изпълнение на операцията, както и за срок от пет години след извършване на последното плащане в полза на този бенефициент.

**11.2 Критерии за недопустимост на кандидатите:**

Кандидатите не могат да участват в процедурата за подбор на проекти и да получат БФП от ЕФМДРА, ако не отговарят на критериите за допустимост на кандидатите, както и в случай че:

**1.** Компетентният орган е установил, че съответният кандидат:

а) е извършил тежко нарушение съгласно член 42 от Регламент (ЕО) № 1005/2008 на Съвета(30), член 90 от Регламент (ЕО) № 1224/2009 или друг законодателен акт, приет от Европейския парламент и Съвета в рамките на ОПОР;

б) е участвал в дейността, управлението или собствеността на риболовен кораб, включен в посочения в член 40, параграф 3 от Регламент (ЕО) № 1005/2008 списък на Съюза на корабите, извършващи незаконен, недеклариран и нерегулиран риболов, или на кораб, плаващ под знамето на държави, определени като несътрудничещи трети държави съгласно член 33 от същия регламент; или

в) е извършил някое от престъпленията против околната среда, посочени в членове 3 и 4 от Директива 2008/99/ЕО на Европейския парламент и на Съвета.

Ако която и да е от ситуациите, посочени в т. 1 букви а) - в), настъпи в периода между подаването на проектно предложение и пет години след окончателното плащане, помощта, изплатена от ПМДРА, свързана с това заявление, се възстановява от оператора в съответствие с член 44 от Регламент (ЕС) 2021/1139 и член 103 от Регламент (ЕС) 2021/1060.

**ВАЖНО**: В случай че е установено, че кандидатът е извършил някое от горепосочените нарушения, същият не може да подава проектно предложение в установените срокове в Делегиран регламент (ЕС) 2022/2181 на Комисията от 29 юни 2022 година за допълнение на Регламент (ЕС) 2021/1139 на Европейския парламент и на Съвета относно Европейския фонд за морско дело, рибарство и аквакултури по отношение на началните дати и сроковете на недопустимост на заявленията за подпомагане.

г) е извършил измама по смисъла на член 3 от Директива (ЕС) 2017/1371.

**ВАЖНО:** В случай че е установено, че кандидатът е извършил измама същият не може да подава заявления за подпомагане от датата на окончателното решение за определяне на извършването на измама по смисъла на член 3 от Директива (ЕС) 2017/1371, до края на периода на допустимост на разходите за получаване на принос от ЕФМДРА, посочен в член 63, параграф 2 от Регламент (ЕС) 2021/1060.

**2.** Имат изискуеми и ликвидни задължения по ОПРСР 2007-2013 и ПМДР 2014-2020, освен ако е допуснато разсрочване, отсрочване или обезпечение на задълженията;

**3.** Имат публични задължения по смисъла на чл. 162, ал. 2, т. 8 от Данъчно-осигурителния процесуален кодекс (ДОПК) за недължимо платени и надплатени суми, както и за неправомерно получени или неправомерно усвоени средства по проекти, финансирани от средства на Европейския съюз, включително свързаното с тях национално съфинансиране, които възникват въз основа на административен акт, включително финансови корекции, надплатен аванс, надхвърлени процентни ограничения, кръстосано финансиране, както и глобите и другите парични санкции, предвидени в националното законодателство и в правото на Европейския съюз;

**4.** Съгласно чл. 25, ал. 2 от Закона за управление на средствата от Европейските фондове при споделено управление (ЗУСЕФСУ) не могат да участват и безвъзмездна финансова помощ не се предоставя на кандидати, за които са налице обстоятелства за отстраняване от участие в процедура за възлагане на обществена поръчка съгласно Зaкона за обществените поръчки или които не са изпълнили разпореждане на Европейската комисия за възстановяване на предоставената им неправомерна и несъвместима държавна помощ. Кандидатите са длъжни да декларират, че не попадат в някоя от категориите, посочени в чл. 25, ал. 2 от ЗУСЕФСУ и чл. 7 от Постановление № 23 на МС от 2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 – 2027 г. (обн. ДВ, бр. 16 от 2023 г.) (ПМС № 23/2023 г.)

Кандидатите не могат да участват в процедурата за подбор на проекти и да получат безвъзмездна финансова помощ, в случай че:

a) са обявени в несъстоятелност;

б) са в производство по несъстоятелност;

в) са в процедура по ликвидация;

г) са сключили извънсъдебно споразумение с кредиторите си по смисъла на чл. 740 от Търговския закон;

д) са преустановили дейността си;

е) се намират в подобно положение, произтичащо от сходна на горепосочените процедури, съгласно законодателството на държавата, в която са установени;

ж) е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301 - 305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

з) са лишени от правото да упражняват определена професия или дейност съгласно законодателството на държавата, в която е извършено деянието;

и) са сключили споразумение с други лица с цел нарушаване на конкуренцията, когато нарушението е установено с акт на компетентен орган;

й) е доказано, че са виновни за неизпълнение на договор за обществена поръчка или на договор за концесия за строителство или за услуга, довело до предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

к) имат задължения за данъци и задължителни осигурителни вноски по смисъла на чл. 162, ал. 2, т. 1 от ДОПК и лихвите по тях, към държавата или към общината по седалището на УО на ПМДРА и на кандидата, или аналогични задължения, установени с акт на компетентен орган, съгласно законодателството на държавата, в която кандидатите са установени и не е допуснато разсрочване, отсрочване и обезпечение на задълженията или задължението не е по акт, който не е влязъл в сила или размерът на неплатените дължими данъци или социално осигурителни вноски е повече от 1 на сто от сумата на годишния общ оборот за последната приключена финансова година, но не повече от 50 000 лв.

л) не са изпълнили разпореждане на Европейската комисия за възстановяване на предоставената им неправомерна и несъвместима държавна помощ;

м) лицата, които представляват кандидата са правили опит да:

- повлияят на вземането на решение от страна на УО на ПМДРА, свързано с отстраняването, подбора или възлагането, включително чрез предоставяне на невярна или заблуждаваща информация, или да

- получат информация, която може да им даде неоснователно предимство в процедурата за предоставяне на безвъзмездна финансова помощ.

н) лицата, които представляват кандидата са осъждани с влязла в сила присъда и не са реабилитирани за престъпление по чл. 108а, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс или престъпление, аналогично на тези, в друга държава членка или трета страна;

о) по отношение на лицата, които представляват кандидата е налице конфликт на интереси във връзка с процедурата за предоставяне на безвъзмездна финансова помощ, който не може да бъде отстранен;

п) е налице неравнопоставеност в случаите по чл. 44, ал. 5 от Закона за обществените поръчки (ЗОП);

р) е установено, че:

- са представили документ с невярно съдържание, свързан с удостоверяване липсата на основания за отстраняване или изпълнението на критериите за подбор;

- не са предоставили изискваща се информация, свързана с удостоверяване липсата на основания за отстраняване или изпълнението на критериите за подбор.

**5.** Кандидатите не могат да участват в процедурата чрез подбор на проекти и да получат безвъзмездна финансова помощ, в случай че:

а) са лице или се представляват от лице, което е на трудово или служебно правоотношение в Управляващия орган, Междинното звено и Счетоводния орган;

б) са лице, или се представляват от лице, което е било на трудово или служебно правоотношение в Управляващия орган, Междинното звено, и Счетоводния орган и Одитния орган до една година от прекратяване на правоотношението.

**ВАЖНО:** Ограниченията по т. 5, букви а) и б) се прилагат и за кандидатите, които са свързани с дружества по смисъла на § 1, т. 13 и т. 14 от допълнителните разпоредби на Закона за публично предлагане на ценни книжа, за които са налице обстоятелствата по предходната точка.

Конфликт на интереси е налице и когато лицето, предоставящо консултантски услуги на кандидата, попада в случаите по т. 5, букви а) и б).

Конфликт на интереси съществува, когато безпристрастното и обективно упражняване на функциите на финансов участник или друго лице, посочено в чл. 61, параграф 3 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза е опорочено по причини, свързани със семейния и емоционалния живот, политическа или национална принадлежност, икономически интерес или всякакъв друг пряк или косвен личен интерес.

**ВАЖНО:** Управляващият орган на ПМДРА може по всяко време да извършва проверка на декларираните от кандидатите обстоятелства и в случай че след проверката се установи, че кандидатът не отговаря на изискванията на Условията за кандидатстване и Условията за изпълнение, получената безвъзмездна финансова помощ подлежи на възстановяване, вкл. начислената законна лихва.

## 12. Допустими партньори (ако е приложимо):

Не се прилага.

**13. Дейности, допустими за финансиране:**

Проектните предложения по настоящата процедура и включените в тях дейности следва да допринасят за постигането на Специфична цел: 1.1 „Укрепване на икономически, социално и екологично устойчиви риболовни дейности“ по Приоритет 1 „Насърчаване на устойчивото рибарство и на възстановяването и опазването на водните биологични ресурси.“ на ЕФМДРА, съгласно чл. 14, параграф а) от Регламент (ЕС) № 2021/1139.

**13.1. Допустими дейности:**

Безвъзмездна финансова помощ по настоящата процедура се предоставя за подпомагане на дейности, свързани с инвестиции постигащи целите на ОПОР чрез модернизация на съществуващите риболовни пристанища, рибните борси, обновяване и изграждане на лодкостоянки и пристани за разтоварване, в съоръжения за използване на нежелан улов, с цел да се осигури „зелен преход“ чрез инфраструктура, необходима за улесняване изпълнението на задължението за разтоварване на сушата и на осъществяването на контрола върху уловите.

Подкрепят се инвестиции, ориентирани към кръговата икономика, постигане на енергийната ефективност чрез подкрепа на инвестиции във ВЕИ, намаляване на загубите на енергия, подмяна на съоръженията с енергоефективни и водещи към декарбонизация на риболовния сектор.

**В тази връзка по настояшата процедура ще се подпомагат инвестиции в:**

1. техника и съоръжения за съхраняване, разтоварване и обработка на улов;

2. интелигентни дигитални технологии за мониторинг и отчитане на разтоварвания улов, във връзка с дигиталния преход и задължението за разтоварване;

3. съоръжения за сигурност и контрол върху уловите на територията на пристанищата и лодкостоянките, включително за инспекция и контрол на уловите;

4. оборудване за подобряване проследяемостта на уловите;

5. операции за оползотворяване на нежелан улов и на отпадъчни рибни продукти (напр. съоръжения за съхраняване на нежелания улов и осигуряване на условия за последващата му преработка);

6. инвестиции за съхраняване на улова на сушата;

7. съоръжения за оборудване, съхранение, преработка, прием, сортиране и транспортиране на морски отпадъци до рециклиращи съоръжения.

8. съоръжения за разделно събиране на риболовни уреди, излезли от употреба и на такива, събрани пасивно по време на риболов, в съответствие с Директива (ЕС) 2019/904 и Директива (ЕС) 2019/883;

9. операции за постигане на енергийна ефективност чрез подкрепа на инвестиции във ВЕИ и други възобновяеми ресурси, подмяна на съоръженията с енергоефективни, спомагащи за устойчивото стопанисване на съоръженията, намаляване на загубата на енергия от помещенията и инсталациите, и осигуряване на енергийна независимост и декарбонизация на риболовния сектор;

10. осигуряване на условия отпадъчните рибни продукти да намерят практическо приложение като суровина за други продукти като фуражи и биотехнологии.

11. иновации, свързани с кръговата икономика и зеления преход на местата на приставане;

**ВАЖНО:** В проектното предложение следва да е налице логична връзка и съответствие между цели и нужди, както и между цели и дейности.

**13.1.1 Специфични условия и изисквания:**

**ВАЖНО:** Бенефициентите, възложители съгласно Закона за обществените поръчки (ЗОП) могат да провеждат обществени поръчки за избор на изпълнител на основните дейности по проекта преди подаване на формуляра за кандидатстване.

**А) Обществени поръчки за основни дейности по проекта за кандидатите, възложители съгласно ЗОП.**

Преди подаване на проектното предложение по настоящата процедура кандидатът, възложител по ЗОП има възможност да обяви чрез Централизираната автоматизирана информационна система "електронни обществени поръчки" (ЦАИС ЕОП) обществените поръчки за дейности, които ще се изпълняват по проекта.

**Б.** **„Процедура за избор с публична покана“** по реда на Постановление № 4 на Министерския съвет от 11.01.2024 г. за определяне правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от Европейските фондове при споделено управление (ПМС № 4 от 11.01.2024 г.).

При провеждане на процедури за избор на изпълнител съгласно праговете, посочени в чл. 50, ал. 2 от ЗУСЕФСУ, бенефициентите следва да прилагат разпоредбите на ПМС № 4 от 2024 г.

Когато бенефициентът не е възложител по смисъла на Закона за обществени поръчки (ЗОП), съгласно чл. 50, ал. 2 от ЗУСЕФСУ, бенефициентът провежда процедура за избор на изпълнител с публична покана, когато размерът на предоставената безвъзмездна финансова помощ е по-голям от 50 на сто от общата сума на одобрения проект и прогнозната стойност за:

• строителство, в т. ч. съфинансирането от страна на бенефициента, без данък върху добавената стойност, е равна или по-висока от 50 000 лв.;

• доставки или услуги, в т. ч. съфинансирането от страна на бенефициента, без данък върху добавената стойност, е равна или по-висока от 30 000 лв.

Бенефициентът трябва да обяви процедурата за избор на изпълнител. Публичната покана следва да съдържа информацията, посочена в чл. 51 от ЗУСЕФСУ.

**Преди подаване на формуляра** за кандидатстване, кандидатът **може да извърши избор на изпълнител** чрез представяне на **поне три съпоставими независими** и конкурентни оферти за разходите по т. 14.1.3 заложени в проектното предложение, когато:

- Кандидатът не е възложител по смисъла на ЗОП и размерът на предоставената безвъзмездна финансова помощ е равен или по-малък от 50 на сто от общата сума на одобрения проект;

- Кандидатът не е възложител по смисъла на ЗОП и размерът на предоставената безвъзмездна финансова помощ е по-голям от 50 на сто от общата сума на одобрения проект и прогнозната стойност за:

• строителство, в т. ч. съфинансирането от страна на бенефициента, без данък върху добавената стойност, е по-ниска от 50 000 лв.;

• доставки или услуги, в т. ч. съфинансирането от страна на бенефициента, без данък върху добавената стойност, е по-ниска от 30 000 лв.

В този случай кандидатите определят изпълнител между получените поне три съпоставими, независими и конкурентни оферти, към които могат да бъдат прилагани официални каталози от производители/оторизирани доставчици, съдържащи цена, подробна техническа спецификация/ характеристика, функционалност/описание на активите/услугите или количествено-стойностна сметка.

„Независими оферти“ са оферти, подадени от лица, които не са свързани лица, по смисъла на § 1, т. 13 и 14 от допълнителните разпоредби на Закона за публичното предлагане на ценни книжа. Свързани лица или свързани предприятия не могат да представят самостоятелна оферта. Лице, което участва в обединение или е дало съгласие и фигурира като подизпълнител в офертата на друг кандидат, не може да представя самостоятелна оферта. Едно физическо или юридическо лице може да участва само в едно обединение.

„Съпоставими оферти“ са оферти, които съдържат:

а) еднотипни основни технически характеристики - в случаите, когато се кандидатства за разходи за закупуване на техника, машини и оборудване;

б) общ капацитет на оборудването - в случаите, когато се кандидатства за разходи за закупуване на оборудване или производствени линии, съставени от различни машини, съоръжения и оборудване;

в) количествено-стойностни сметки - в случаите, когато се кандидатства за разходи за извършване на строително-монтажни работи;

г) еднотипно описание на видовете дейности - в случаите, когато се кандидатства за разходи за услуги.

Офертите трябва да са независими, съпоставими и конкурентни, да съдържат минимум името на оферента, ЕИК/БУЛСТАТ, описание на предложението, подробна техническа спецификация/характеристика (марка, модел, ако е приложимо), функционалност, количествено-стойностна сметка, предложена цена, срок на валидност на офертата, датата на издаване на офертата, подпис/електронен подпис на оферента. Цената трябва да бъде определена в лева или евро със и без ДДС. Оферентите, трябва да са вписани в Търговския регистър към Агенцията по вписванията или в Регистър БУЛСТАТ, в случаите, в които е приложимо, а оферентите - чуждестранни лица, трябва да представят документ за регистрация съгласно националното си законодателство.

При строителство, оферентите следва да имат право да извършват такава дейност и да са вписани в съответните регистри на държавата, в която са регистрирани/установени.

Кандидатите не могат да сключват договори с оференти, които са свързани лица по смисъла на § 1, т. 13 и 14 от допълнителните разпоредби на Закона за публичното предлагане на ценни книжа, с бенефициента или с член на неговия управителен или контролен орган.

**ВАЖНО:** При подготовката на документацията за обществените поръчки съгласно ЗОП и за провеждане на процедура за избор на изпълнител с публична покана, провеждането на процедурите, сключването на договори с изпълнители и тяхното изпълнение следва да бъдат съобразени и с приложимото законодателство.

При избор на изпълнител с публична покана, на кандидатите се предоставя възможност да проведат процедури за избор на изпълнител по реда на ПМС № 4 от 2024 г. преди подаване на формуляра за кандидатстване.

**13.1.2. Необходими извършени процедури**.

На етап подаване на проектното предложение трябва да са приключили процедурите (с влязъл в сила съответен административен акт) по:

- устройствено планиране;

- промяна на предназначението на всички имоти, в които ще се извършват строителни дейности;

- съгласувателните процедури по реда на глава VІ на ЗООС и по чл. 31 от Закона за биологичното разнообразие с издадени крайни административни актове

Дейностите по устройственото планиране, вкл. на съпътстваща инфраструктура, следва да бъдат извършени съгласно изискванията на Закона за устройство на територията и приложимата подзаконова нормативна уредба.

- Към момента на подаване на формуляра за кандидатстване кандидатът следва да има готов проект във фаза одобрен технически или работен инвестиционен проект, когато такъв се изисква. Допуска се разрешение за строеж да се издаде въз основа на одобрен идеен проект при условията на чл. 142, ал. 2 от Закона за устройство на територията (ЗУТ).

Предназначението на всички имоти, в които ще се извършват строителни дейности, трябва да съответства на целите на проекта и да е променено по реда на приложимата нормативна уредба, ако е необходимо.

Дейностите, свързани с провеждане на процедури и подготовка на документация с цел издаване на административни актове по законодателството за околна среда, следва да бъдат извършени съгласно приложимата нормативна уредба. Процедурите по реда на глава шеста от ЗООС задължително трябва да бъдат приключени с издаден и влязъл в сила краен административен акт към етапа на подаване на проектното предложение. Подаденото проектно предложение трябва да съответства на описанието на инвестиционното предложение в издадения и влязъл в сила краен административен акт по реда на глава шеста от ЗООС и да е съобразено с условията и мерките на този акт, ако има такива.

**13.1.3. Поддръжка и управление.**

Бенефициентът трябва да осигури необходимите разходи за експлоатация и поддръжка след изпълнение на проекта. По отношение на изградената инфраструктура - поддръжката и управлението й трябва да бъдат осигурени за периода на жизнения й цикъл. За целите на кандидатстването трябва да се представи обосновка за начина на поддръжка и управление на рибарското пристанище/лодкостоянка/рибна борса/място на разтоварване, финансирано със средства по настоящата процедура. В обосновката (анализ приходи и разходи) трябва да се представят и необходимите финансови ресурси и механизми за покриване на оперативните разходи и разходите за поддръжка, за да се гарантира финансовата устойчивост, в т.ч. и източници на финансиране.

При очаквани приходи в резултат от дейностите по проекта след неговото изпълнение, в обосновката се представя и информация откъде се очакват приходи, на каква стойност и как ще бъдат разходвани при спазване на правилата за държавни помощи.

**13.2. Недопустими дейности:**

По настоящата процедура не са допустими за подпомагане дейности, които не са посочени в т. 13.1 и не допринасят за изпълнение на целите, заложени в т. 6 от настоящите условия за кандидатстване.

**Подпомагането по настоящата мярка не покрива изграждането на нови пристанища и рибни борси.**

**Недопустими за финансиране от ПМДРА по процедурата са:**

- дейности, извършени в нарушение на правилата за държавни помощи;

- проектиране/изграждане/основен ремонт/реконструкция на инфраструктура, която няма пряко отношение към допустимите дейности по проектното предложение;

- дейности, които са били част от операция, подлежаща на преместване съгласно член 66 от Регламент (ЕС) 2021/1060, или които биха представлявали прехвърляне на производствена дейност в съответствие с член 65, параграф 1, буква „а“ от Регламент (ЕС) 2021/1060.

**14. Категории разходи, допустими за финансиране:**

**14.1. Допустими разходи:**

**Допустимите разходи трябва да съответстват на изискванията на:**

-Регламент (ЕС) № 2021/1060 на Европейския парламент и Съвета за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (Регламент (ЕС) № 2021/1060);

- Регламент (ЕС) № 2021/1139;

- Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза (Регламент (ЕС, Евратом) 2024/2509);

- Делегиран регламент (ЕС) 2022/2181 на Комисията от 29 юни 2022 година за допълнение на Регламент (ЕС) 2021/1139 на Европейския парламент и на Съвета относно Европейския фонд за морско дело, рибарство и аквакултури по отношение на началните дати и сроковете на недопустимост на заявленията за подпомагане;

- Закон за обществените поръчки (ЗОП);

- Закона за управление на средствата от Европейските фондове при споделено управление;

- Постановление на Министерския съвет № 86 от 2023 г. за определяне на национални правила за допустимост на разходите по програмите, финансирани от Европейските фондове при споделено управление, за програмен период 2021 – 2027 г. (ПМС № 86/2023 г.) ;

- Постановление № 4 от 11 януари 2024 г. за определяне на правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от Европейските фондове при споделено управление (ПМС № 4 от 11 януари 2024 г.).

**14.1.1. Разходите се считат за допустими, ако са налице едновременно следните условия:**

1. Разходите са за дейности, съответстващи на предвидените в одобрения проект и се извършват от допустими бенефициенти съгласно ПМДРА 2021-2027;

2. Разходите попадат във включени в документите по чл. 26, ал. 1 от ЗУСЕФСУ и в одобрения проект категории разходи;

4. Разходите са за реално доставени продукти, извършени услуги, строителни и монтажни работи и положен труд;

5. Разходите са извършени законосъобразно съгласно приложимото право на Европейския съюз и българското законодателство;

6. Разходите са отразени в счетоводната документация на бенефициента чрез отделни счетоводни аналитични сметки или в отделна счетоводна система;

7. За направените разходи е налична одитна следа съгласно минималните изисквания на чл. 69, параграф 6 и Приложение XIII от Регламент (ЕС) 2021/1060 и са спазени изискванията за съхраняване на документите съгласно чл. 82 от Регламент (ЕС) 2021/1060

8. Разходите са съобразени с приложимите правила за предоставяне на държавни помощи.

9. Да са извършени в съответствие с принципа на доброто финансово управление в съответствие с чл. 33 на Регламент (ЕС, Евратом) 2024/2509.

10. Да не са финансирани със средства от ЕФСУ или чрез други инструменти на ЕС в съответствие с чл.63, параграф 9 от Регламент (ЕС)2021/1060, както и с други публични средства.

11. Разходи, станали допустими в резултат на изменение в програмата, са допустими от датата на влизане в сила на решението за изменение на програмата, в случаите по чл.63, параграф 7 от Регламент (ЕС) Регламент (ЕС) 2021/1060.

**14.1.2.** **Предварителни разходи:**

Допустими за финансиране са разходи, извършени от кандидата преди подаването на формуляра за кандидатстване по програмата, но не по-рано от **01.01.2021 г**. и при условие, че операциите **не са изцяло завършени**, (съгласно чл. 57, ал. 2 от ЗУСЕФСУ).

Съгласно чл. 20 от ПМС № 86/2023 г. **допустими за финансиране са разходи, извършени преди момента на подаване** от бенефициента на формуляра за кандидатстване по настоящата процедура за:

14.1.2.1 закупуване на ноу-хау, патентни права и лицензи, необходими за изготвяне и/или изпълнение на проекта;

14.1.2.2 разходи за подготовка на проекта, инженерни проучвания, оценки, анализи и изготвяне на технологичен проект; технологичният проект следва да е изготвен от специалист с образование, съответстващо на спецификата на технологията;

14.1.2.3. закупуване на земя, която има пряка връзка с изпълнението на проекта и е в размер до 10 на сто от общите допустими основни разходи по проекта.

**ВАЖНО:** Разходите за консултантски услуги, свързани с предварителни (прединвестиционни) проучвания съгласно т. 14.1.2.2, оценки за подготовката на проекта следва да бъдат общо до 2% от общите основни допустими разходи.

Разходите по т. 14.1.2.1 и 14.1.2.2 следва да бъдат общо до 5% от общата стойност на допустимите основни разходи по проекта.

**ВАЖНО:** За всички предварителни разходи по т. 14.1.2. кандидатите, следва да приложат към Формуляра за кандидатстване подписан договор с избрания изпълнител. За дейностите по 14.1.2.2. се предоставя подписан договор с избрания изпълнител с разбивка на разходите. За разходите, за които кандидатът е задължен да проведе избор на изпълнител, се представят и документите от проведения избор на изпълнител по приложимия ред.

Кандидатът следва да приложи към Формуляра за кандидатстване, **най-малко две независими съпоставими** оферти с цел определяне основателността на предложените разходи за предварителните разходи съгласно т. 14.1.2.2. Възложителите съгласно ЗОП, прилагат разпоредбите на ЗОП и следва да провеждат съответните процедури съобразно праговете.

За придобиване на активи, посочени за допустими предварителни разходи е допустимо сключването на договор за краткосрочен финансов лизинг, в който се съдържа задължението бенефициентът да закупи актива след изтичането на договора за лизинг, но не по-късно от крайния срок на изпълнение на проекта. Бенефициентът може да придобие собствеността върху даден актив или чрез договор за финансов лизинг, или чрез договор за покупка.

Следва да се има предвид, в случаите по т. 14.1.2.1 , че когато се придобива патент или полезен модел за иновация се извършва служебна проверка в регистрите на портала за електронни услуги на Патентно ведомство на Република България - <https://portal.bpo.bg/>

За удостоверяване на разходите по закупуване на патент, полезен модел се представя лицензионен договор, с който се разрешава използването на съответния обект на интелектуална собственост и съответните разходо-оправдателни документи. Представя се документ (уведомление/удостоверение) от Патентното ведомство, че договора е вписан в техният регистър.

Следва да се има предвид, че предметът на лицензионният договор се ограничава само и единствено до придобиване на права на интелектуална собственост, а не до придобиване на оборудване и съоръжения. За всички останали случаи, например ако се предвижда придобиване на ново оборудване (ДМА), необходимо за внедряване на иновативен продукт или процес, задължително се съблюдават изискванията на точка 1.1. „Процедури за избор на изпълнител: от Условията за изпълнение на проекти по настоящата процедурата.

ВАЖНО: На етап проектно предложение бенефициентът представя разходооправдателни документи, свързани с вече извършените плащания по проекта, преди неговото одобрение, доказващи извършените разходи, придружени с подробна разбивка на всички разходи, свързани с изпълнението на дейностите от проектното предложение, включително копия на разходооправдателни документи за извършени плащания от избраните изпълнители от бенефициента за дейностите за услуги и стоки към външните за избраните изпълнители лица.

**ВАЖНО:** Между кандидата или член на неговия управителен или контролен орган, не трябва да е налице свързаност по смисъла на § 1, т. 13 и 14 от допълнителните разпоредби на Закона за публичното предлагане на ценни книжа (ЗППЦК), с оферентите, чиито оферти са приложени към Формуляра за кандидатстване с цел определяне основателността на предложените разходи, както и с изпълнителите, с които има сключени договори преди подаване на Формуляра за кандидатстване по процедурата/с избраните изпълнителите, с които са сключени договори след проведени процедури за избор на изпълнител. За целта кандидатът попълва и представя с Формуляра за кандидатстване, при подписване на административен договор за предоставяне на безвъзмездна финансова помощ, при подаване на документи за осъществяване на последващ контрол и при подаване на искане за плащане, Декларация за свързаност по образец, приложена към Условията за кандидатстване (УК).

**14.1.3. Допустими за финансиране по настоящата процедура са разходи за:**

**Основни разходи:**

14.1.3.1. Строително-монтажни работи (СМР).

14.1.3.2. Разходи за съоръжения свързани пряко с експлоатацията на рибарските пристанища, пристани за разтоварване, рибни борси и лодкостоянки, включително съоръжения за поставяне/изтегляне на брега на риболовни плавателни съдове.

14.1.3.3. Поставяне/монтаж на премествами обекти на територията/акваторията на рибарски пристанища, пристани за разтоварване, рибни борси и лодкостоянки.

14.1.3.4. Закупуване на специализирана техника и оборудване, пряко свързани със съхранението, разтоварването и обработката на рибните продукти.

14.1.3.5. Закупуване и инсталиране на нови машини и оборудване (вкл. компютърно) и други, пряко свързани с експлоатацията на рибарски пристанища, пристани за разтоварване, рибни борси и лодкостоянки, както и за новоизградени лодкостоянки, включително разходи за осъществяване на доставка, инсталиране, изпитване и въвеждане в експлоатация на оборудването/машините/, включително закупуване на сервизни/обслужващи плавателни съдове и плаващи съоръжения, пряко свързани с дейносттите на рибарски пристанища, пристани за разтоварване, рибни борси и лодкостоянки.

14.1.3.6. Закупуване на софтуер, включително разходите за доставка, инсталиране, тестване и въвеждане в експлоатация.

14.1.3.7. Доставка, инсталация, тестване и въвеждане в експлоатация на:

а) оборудване за подобряване качеството на улова, капацитета за съхранение и проследяемостта на продуктите;

б) съоръжения и/или оборудване за подобряване на безопасността;

в) съоръжения за сигурност и контрол;

г) съоръжения и/или оборудване за подобряване условията на труд.

14.1.3.8. Разходи, свързани с приемане, обработване и обезвреждане на отпадъци във връзка с намаляване на замърсяването от кораби и пристанищни съоръжения, с цел намаляване вредното въздействие върху околната среда:

а) съоръжения и/или оборудване за съхранение/преработка на отпадъците;

б) пречиствателни съоръжения за отпадни води и оборудване, свързано с опазването на околната среда.

14.1.3.9. Разходи за подобряване на енергийната ефективност и/или инвестиции във възобновяеми енергийни източници (ВЕИ) за получаване на топлинна и/или електроенергия, необходими и пряко свързани с дейностите на съществуващи рибарски пристанища, пристани за разтоварване, рибни борси и лодкостоянки, както и за новоизградени лодкостоянки и релевантни на консумираната енергия при тяхната експлоатация.

14.1.3.10. Разходи за подобряване на вътрешната инфраструктура на съоръжението, обект на проектното предложение.

**ВАЖНО: Общите допустими основни разходи по настоящите условия за кандидатстване са от т.14.1.3.1 до т.14.1.3.10.**

**Допълнителни и съпътстващи разходи:**

14.1.3.11. Въвеждане на системи за контрол на качеството, безопасни условия на труд и опазване на околната среда и водите и достигане на съответствие с международно признати стандарти; - до 1% от стойността на общо допустими основни разходии на проекта.

14.1.3.12. Разходи за видимост, прозрачност и комуникация- до 2% от общите допустими основни разходи - за проекти, при които размерът на финансовата подкрепа не превишава левовата равностойност на 100 000 евро и до 1% от общите допустими разходи за всички останали проекти.

14.1.3.13. Разходи за проектиране, независим строителен и авторски надзор, и инвеститорски контрол - до 2% от стойността на СМР за разходи за проектиране и авторски надзор, съгласно чл. 162 от ЗУТ и до 2% от стойността на СМР за строителен надзор, съгласно чл. 166 от ЗУТ и инвеститорски контрол;

14.1.3.14. Разходи за организация и управление на проекта в размер на 6 на сто от общите допустими преки разходи. по проекта и включват, както следва:

- Разходи за възнаграждения на лица, пряко ангажирани с дейности по изпълнението и/или организацията и управлението на проекта, включително задължителните социални и здравни осигурителни вноски за сметка на осигурителя, съгласно националното законодателство.

- Командировъчни разходи (пътни, дневни и квартирни разходи и разходи за застраховки) в страната и чужбина на лицата, пряко ангажирани с дейности по изпълнението и/или управлението на проекта, в съответствие с Наредбата за командировките в страната и Наредбата за служебните командировки и специализации в чужбина или съответните нормативни актове на друга държава - членка на ЕС, в случаите, когато не е приложимо българското законодателство;

ВАЖНО: Разходите по точка 14.1.3.14 представляват опростен вид разходи, които се прилагат на основание на чл. 54, подточка а) от Регламент (ЕС) 2021/1060 за прилагане на общоприложимите разпоредби. Разходите се изчисляват пряко като процентно съотношение 6 на сто от одобрените преки допустими разходи по точки от 14.1.3.1 до 14.1.3.10. За посочените разходи не е необходима обосновка и доказателство за тяхното изпълнение. При подаване на проектно предложение и при последващо отчитане на изпълнените дейности по сключения административен договор за предоставяне на безвъзмездна финансова помощ, кандидатите/бенефициентите не следва да предоставят разходооправдателни документи за извършване на разходите.

По процедурата кандидатът може да сформира по негова преценка екип за организация, управление и/или изпълнение на проекта.

**ВАЖНО**: Строително-монтажните работи следва да могат да бъдат изпълнени в съответствие със сроковете по процедурата за реализация на проектното предложение.

**ВАЖНО:** Задължителното обучение и инструктаж по безопасност и здраве при работа в съответствие със спецификата на индивидуалното работно място и на професията, съгласно чл. 26, ал. 2 от Закона за здравословни и безопасни условия на труд, **не е допустима дейност.**

Дълготрайните материални и нематериални активи, придобити със средства по проекта, следва да бъдат използвани единствено в обекта на инвестицията, който получава помощта, да бъдат амортизируеми, да бъдат закупени при пазарни условия от трети страни, несвързани с купувача, и да бъдат включени в активите на предприятието, получаващо помощта, както и да останат свързани с проекта, за който е предоставена помощта, за срок от пет години след извършването на последното плащане в полза на съответния бенефициент. Придобитите активи следва да са нови (неупотребявани) и да са заведени за първи път от получателя на помощта.

Придобитите в резултат от финансирането по настоящата процедура активи (инфраструктура, оборудване и съоръжения) не могат да бъдат отдавани под наем за срок от пет години след извършването на последното плащане в полза на съответния бенефициент.

Допустимо е и придобиването на посочените активи чрез договор за краткосрочен финансов лизинг, в който се съдържа задължението бенефициентът да закупи актива след изтичането на договора за лизинг, но не по-късно от крайния срок на изпълнение на проекта. Бенефициентът може да придобие собствеността върху даден актив или чрез договор за финансов лизинг, или чрез договор за покупка.

При внедряването на иновативните продукти (стоки или услуги) или процеси не трябва да се нарушават чужди права върху интелектуална собственост.

Бенефициентите-общини имат право да им бъдат възстановени разходи за данък добавена стойност (ДДС) съгласно разпоредбите на националното законодателство за изпълнението на държавния бюджет на Република България, описан в Указание на министъра на финансите за третиране на данък върху добавената стойност като допустим разход при изпълнение на проекти, финансирани от ЕС, за програмен период 2021 – 2027 г. Указанията са публикувани на следния адрес <https://www.eufunds.bg/bg/pmdr/node/14603>

При оценката на разходите от Формуляра за кандидатстване УО на ПМДРА спазва принципа на икономичност, ефикасност и ефективност, в съответствие с чл. 33 на Регламент (ЕС, Евратом) 2024/2509.

**14.2. Недопустими разходи:**

В съответствие с чл. 57, ал. 2 от ЗУСЕФСУ не са допустими разходи за проекти или дейности, които са физически завършени или изцяло осъществени преди подаването на формуляра за кандидатстване от бенефициента, независимо дали всички свързани плащания са извършени от него, освен в случаите на чл. 59а от ЗУСЕФСУ.

**Освен недопустимите разходи по чл. 21 от ПМС № 86/2023 г. и чл. 13 от Регламент (ЕС) 2021/1139 не са допустими за финансиране от ЕФМДРА и разходи за:**

1. Разходи, финансирани по друга операция, програма или каквато и да е друга финансова схема, произлизаща от националния бюджет, от бюджета на ЕС или от друга донорска програма, в съответствие с чл. 191 от Регламент (ЕС, Евратом) 2024/2509);

2. Лихви по дългове, лихви по заеми и лихви по лизинг;

3. Субсидиране на лихва по одобрени схеми за държавни помощи и разноските за финансови трансакции;

4. Покупка на земя на стойност над 10% от общите допустими разходи по проекта;

5. Данък върху добавената стойност (ДДС), съгласно чл. 8 от ПМС № 86/2023 г.

6. Глоби, финансови санкции и разходи за разрешаване на спорове;

7. Комисионите и загубите от курсови разлики при обмяна на чужда валута;

8. Банкови такси и разходи, свързани с гаранции;

9. Банкови такси за сметки, обслужващи финансови средства от друг източник;

10. Закупуване на дълготрайни материални активи (ДМА) втора употреба, както и застраховки за ДМА;

11. Плащане в натура;

12. Дарения;

13. Прехвърляне на участия в търговски дружества;

14. Закупуване на транспортни средства.

15. Разходи за осигурителни вноски и застраховки на персонала, които не са задължителни с нормативен акт;

16. Разходи за амортизации;

17. Разходи за правни услуги;

18. Всички разходи, които не попадат в обхвата на допустимите дейности по настоящата процедура, включително разходи за дейности, които не са описани във Формуляра за кандидатстване или за които от представеното описание не може да се прецени за коя дейност се отнасят и дали тя е допустима.

19. Разходи за луксозни стоки които надхвърлят потребностите на кандидата за постигане на целите на проектното предложение;

20. Основен разход, за който не е обявена процедура за възлагане на обществена поръчка преди подаване на формуляра за кандидатстване при условията на т. 13.1.1 Специфични условия и изисквания.

**ВАЖНО:** Луксозни стоки и екстри са тези, при които не е спазен принципът на икономичност, ефикасност и ефективност.

При съмнение дали даден актив/и представлява/т „луксозна стока“, които не са допустими за финансиране по линия на ЕФМДРА, оценителната комисия извършва справка/проверка/проучване относно характеристиките/предназначението му в сайта на производителя и при наличие на разминаване между предназначението му в изпълнението на проекта и това в сайта на производителя или друг легитимен източник, активите биват квалифицирани като недопустими за финансиране.

**ВАЖНО:** Не е допустима по линия на ЕФМДРА операция прехвърляне на собствеността върху предприятие.

## 15. Допустими целеви групи (ако е приложимо):

* оператори в риболова;
* публични оператори.

## 16. Приложим режим на минимални/държавни помощи (ако е приложимо):

Дейностите по настоящата процедура не представляват държавна помощ и са в режим на „непомощ“.

Определението на понятието „държавна помощ” се съдържа в член 107, параграф 1 от Договора за функционирането на Европейския съюз (ДФЕС). Държавна помощ е всяка помощ, предоставена от държава-членка на Европейския съюз, под каквато и да било форма, която нарушава или предизвиква опасност от нарушаване на конкуренцията, поради поставяне в по-благоприятно положение на определени предприятия или производството на определени стоки, доколкото се засяга търговията между държавите-членки на ЕС.

В член 42 от ДФЕС е предвидено, че главата от ДФЕС, посветена на правилата за конкуренцията, включваща правилата за държавната помощ, се прилага по отношение на производството и търговията със селскостопански продукти, което включва продукти от сектора на рибарството и аквакултурите, единствено до степента, определена от Европейския парламент и от Съвета, като се вземат предвид целите, посочени в член 39 от ДФЕС.

В член 10, параграф 1 от Регламент (ЕС) 2021/1139 се посочва, че членове 107, 108 и 109 от ДФЕС се прилагат спрямо помощи, предоставени от държавите членки на предприятия от сектора на рибарството и аквакултурите. В член 10, параграф 2 от Регламент (ЕС) 2021/1139 обаче се предвижда изключение от това общо правило, съгласно което членове 107, 108 и 109 от ДФЕС не се прилагат за плащания, извършени от държавите членки съгласно Регламент (ЕС) 2021/1139 и попадащи в приложното поле на член 42 от ДФЕС. Това е посочено в съображение (14) от Съобщение на Комисията 2023/C 107/01 „Насоки за държавна помощ за рибарството и аквакултурите“ (Насоките на ЕК).

В тази връзка дейностите по подобряване на инфраструктурата на рибарските пристанища, рибните борси, местата на разтоварване и лодкостоянките, с цел да се улесни разтоварването и съхранението на нежелания улов по реда на настоящата процедура попадат изцяло в приложното поле на Раздел II, Глава II „Приоритет 1: Насърчаване на устойчивото рибарство и на възстановяването и опазването на водните биологични ресурси“ от Регламент (ЕС) 2021/1139, а именно изцяло в сферата на рибарството, за което разпоредбите за държавни помощи не се прилагат.

Допълнителна информация относно приложимото законодателство в областта на държавните помощи може да бъде открита на интернет страницата на Министерство на финансите <https://stateaid.minfin.bg/bg/573>

## 17. Хоризонтални принципи:

Процедурата се провежда при спазване на принципите за свободна и лоялна конкуренция, равнопоставеност и недопускане на дискриминация, публичност и прозрачност, спазване на основните права, устойчиво развитие, опазване на околната среда съгласно чл. 2, ал. 1 и чл. 29, ал. 1 от ЗУСЕФСУ .

Изпълнението на дейностите по настоящата процедура следва да бъде съобразено със следните хоризонтални принципи съгласно и чл. 9 от Регламент (ЕС) 2021/1060:

- Равенство на половете;

- Активно включване и приобщаване;

- Насърчаване на равните възможности и недопускането на дискриминация.

По настоящата процедура следва да е налице съответствие на проектното предложение с принципите на хоризонталните политики на ЕС. Проектът трябва да се изпълнява в съответствие с политиката на ЕС за равенството между мъжете и жените, интегрирането на принципа на равенство между половете и отчитането на социалните аспекти на пола.

Проектното предложение следва да съблюдава и принципите, заложени в „Хартата на основните права на ЕС и „Конвенцията на ООН за правата на хората с увреждания (КПХУ) в съответствие с Решение 2010/48/ЕО на Съвета в съответствие с член 15 на Регламент (ЕС) 2021/1060.

Дейностите по настоящата процедура се изпълняват като се избягва всякаква дискриминация, основана на пол, раса, цвят на кожата, етническа принадлежност или социален произход, генетични характеристики, език, религия или убеждения, политически или други мнения, имотно състояние, произход, увреждане, възраст или сексуална ориентация.

Няма да се допуска дейностите по проектите, финансирани по ПМДРА да включват такива, свързани с дискриминация, расови предразсъдъци, пристрастия и реч на омразата.

Кандидатът се задължава да спазва посочените по-горе принципи в хода на изпълнение на дейностите по проекта.

Във Формуляра за кандидатстване т. „Допълнителна информация, необходима за оценка на проектното предложение“, кандидатите следва да представят описание на съответствието на проектното предложение с посочените принципи на хоризонталните политики на ЕС и принципите, заложени в Хартата на основните права на ЕС и КПХУ.

Прилагането на заложените в проекта принципи ще се проследява на етап изпълнение на проектното предложение. При подаване на искане за окончателно плащане, бенефициентът следва да представи информация как изпълнява заложените принципи на хоризонталните политики на ЕС и принципите, заложени в Хартата на основните права на ЕС и КПХУ.

Информация по какъв начин се изпълняват хоризонталните политики и принципи на ЕС следва да бъде предоставена и при отчитане на дейностите по проекта.

Насоки за прилагане на Хартата на основните права на ЕС могат да бъдат намерени на следния адрес: <https://www.eufunds.bg/bg/node/8223>

Насоки за прилагане на Конвенцията на ООН за правата на хората с увреждания могат да бъдат намерени на следния адрес: <https://www.eufunds.bg/bg/node/8224>

## 18. Минимален и максимален срок за изпълнение на проекта (ако е приложимо):

**Максимален срок** за изпълнение на проекта:

Максималната продължителност на изпълнение на проект, включващ извършване на строително-монтажни работи е до **24 месеца**, считано от датата на подписване на АДПБФП;

**Максимален срок** за изпълнение на проект, включващ само доставка на оборудване и съоръжения без извършване на строително-монтажни работи **е 12 месеца** от датата на подписване на АДПБФП.

**Минимален срок** за изпълнение на проекта: неприложимо.

## 19. Ред за оценяване на концепциите за проектни предложения:

Неприложимо.

## 20. Критерии и методика за оценка на концепциите за проектни предложения:

Неприложимо.

## 21. Ред за оценяване на проектните предложения:

Оценката на проектните предложения се извършва при спазване на реда, определен в ЗУСЕФСУ и ПМС № 23 от 2023 г. и приложимото европейско и национално законодателство.

Оценката и класирането на проектните предложения по настоящата процедура се извършва от Оценителна комисия, определена със заповед на Ръководителя на УО на ПМДРА. Всички проектни предложения, подадени в срок, се оценяват в съответствие с критериите за оценка на проектни предложения.

**Оценката на проектните предложения включва:**

**Етап 1:** Оценка на административното съответствие и допустимост;

**Етап 2:** Техническа и финансова оценка.

Критериите за административно съответствие и допустимост на проектните предложения по процедурата са подробно указани в Приложение № 5 към Условията за кандидатстване.

Оценката и класирането на проектните предложения по настоящата процедура се извършва от Оценителна комисия, определена със заповед на Ръководителя на УО на ПМДРА. Всички проектни предложения, подадени в срок, се оценяват в съответствие с предварително одобрените от Комитета за наблюдение критерии за подбор на проекти по ПМДРА 2021-2027, посочени в т. 22 „Критерии и методика за оценка на проектните предложения“ от настоящите условия и Приложение № 5 към Условията за кандидатстване. Не се допуска въвеждането на допълнителни критерии за оценка или изменение на критериите по време на провеждане на процедурата по оценка на проектното предложение, с изключение на случаите по чл. 26, ал. 7 от ЗУСЕФСУ.

**Оценка на административното съответствие и допустимостта:**

Оценителната комисията оценява и класира проектните предложения до три месеца от нейното назначаване.

При оценка на административното съответствие и допустимост на проектните предложения по процедурата, се проверява дали:

- проектното предложение се отнася за обявената процедура чрез подбор на проектни предложения;

- са налице всички документи, представени и попълнени съгласно изискванията, посочени в т. 24 от настоящите Условия за кандидатстване;

- въз основа на Формуляра за кандидатстване и представените документи е налице съответствие на кандидатите, проектните дейности и разходите с критериите за допустимост, посочени в Условията за кандидатстване.

Оценката за административно съответствие и допустимост на проектните предложения включва проверка и оценка на всички предвидени дейности и разходи в проектното предложение. В случай че в процеса на оценка Оценителната комисия установи наличието на обстоятелства (напр. включени в проектното предложение недопустими дейности, недопустими разходи, дублиране на заложени дейности и/или разходи и др.), това може да доведе до изменение на бюджета на проектното предложение. Следва да се има предвид, че промените в бюджета не могат да доведат до увеличаване на размера на безвъзмездната финансова помощ. Поради това, в интерес на кандидата е да планира дейности и да представи бюджет, реалистичен и ефективен от гледна точка на целта на проекта и планираните разходи..

Ако по време на оценката се установи надвишаване интензитета на безвъзмездната финансова помощ и/или максималния размер на безвъзмездната финансова помощ, определен в настоящите Условия за кандидатстване, Оценителната комисия служебно го намалява до максимално допустимия интензитет и/или размер.

Когато по време на оценката се установи наличие на недопустими разходи, Оценителната комисия служебно коригира/премахва съответните разходи от бюджета на проекта (т. „Бюджет“ от Формуляра за кандидатстване).

Когато при оценката на административното съответствие и допустимостта се установи липса на документи и/или друга нередовност, Оценителната комисия изпраща на кандидата уведомление за отстраняване на нередовности и определя разумен срок за тяхното отстраняване, който не може да бъде по-кратък от една седмица. Исканията за представяне на допълнителни документи и разяснения ще се изпращат през ИСУН чрез електронния профил на кандидата като кандидатът ще бъде известяван за посоченото електронно чрез електронния адрес, асоцииран към неговия профил. Уведомлението съдържа и информация, че неотстраняването на нередовностите в срок може да доведе до прекратяване на производството по отношение на кандидата. Отстраняването на нередовностите не може да води до подобряване на качеството на проектното предложение.

За кандидати, възложители съгласно ЗОП и кандидатите, които са обявили процедури по ПМС 4/11.01.2024 г. се извършва проверка на доказателствата за обявяване на обществените поръчки преди подаване на формуляра за кандидатстване (Приложение 13) и наличие на доказателства за определянето на стойността на всеки разход.

Само проектни предложения, преминали успешно оценката за административно съответствие и допустимост, подлежат на по-нататъшно разглеждане и оценка.

Въз основа на извършената оценка на административното съответствие и допустимост Оценителната комисия изготвя списък на проектните предложения, които не се допускат до техническа и финансова оценка. В списъка се посочват и основанията за недопускане. Списъкът се публикува на интернет страницата на Единния информационен портал за обща информация за управлението на Европейските структурни и инвестиционни фондове и в ИСУН, а за недопускането се съобщава на всеки от кандидатите, включени в списъка, по реда на чл. 22, ал. 3 или 4 от ЗУСЕФСУ, чрез администраторския профил в ИСУН, с писмено уведомление, до профила на всеки кандидат. Уведомяването се извършва в тридневен срок от публикуване на списъка с проектните предложения чрез отправяне на писмено съобщение до кандидата, изпратено чрез ИСУН. За дата на уведомяване на кандидата се счита датата на отправяне на съобщението. Кандидатите, чиито проектни предложения са включени в списъка, могат да подадат писмени възражения пред ръководителя на УО на ПМДРА в едноседмичен срок от съобщаването, чрез ИСУН.

Управляващият орган не носи отговорност, ако поради грешни и/или непълни данни за кореспонденция, предоставени от самите кандидати, те не получават кореспонденцията с Управляващия орган.

Разглеждането и произнасянето по постъпилите възражения се извършва по реда на чл. 19 от ПМС № 23 от 13.02.2023 г. Ръководителят на УО на ПМДРА се произнася по основателността на възражението в едноседмичен срок от неговото получаване като може да върне проектното предложение за техническа и финансова оценка или да прекрати производството по отношение на съответния кандидат.

**ВАЖНО:** УО на ПМДРА няма да разглежда възражения от кандидатите, включени в списъка на проектните предложения, които не се допускат до техническа и финансова оценка, ако са изпратени след срока по чл. 34, ал. 3 от ЗУСЕФСУ.

Неподписани възражения, както и такива, които не са подписани от законния представител на кандидата или упълномощен негов представител, няма да се разглеждат по същество, а ще се изготвя отговор до подателя на възражението, с който същият се уведомява, че възражението не подлежи на разглеждане по посочените причини.

Кандидатите, чиито проектни предложения са включени в списъка, могат да подадат **писмени възражения** пред ръководителя на УО на ПМДРА в едноседмичен срок от съобщаването чрез ИСУН.

Разглеждането и произнасянето по постъпилите възражения се извършва по реда на чл. 19 от ПМС № 23 от 13.02.2023. Ръководителят на УО на ПМДРА се произнася по основателността на възражението в едноседмичен срок от неговото получаване, като може да върне проектното предложение за техническа и финансова оценка или да прекрати производството по отношение на съответния кандидат.

**ВАЖНО:** Управляващият орган на ПМДРА няма да разглежда възражения от кандидатите, включени в списъка на проектните предложения, които не се допускат до техническа и финансова оценка, ако същите са изпратени след срока по чл. 34, ал. 3 от ЗУСЕФСУ.

Неподадените в срок и/или неподписани възражения, както и такива, които не са подписани от законния представител на кандидата или упълномощен негов представител няма да се разглеждат по същество, а ще се изготвя отговор до подателя на възражението, с който същият се уведомява, че възражението не подлежи на разглеждане по посочените причини.

**Техническа и финансова оценка:**

Всички проектни предложения, подадени в срок, се оценяват в съответствие с критериите за оценка на проектни предложения.

Проектните предложения подлежат на оценка въз основа на одобрени от Комитета за наблюдение на ПМДРА критерии за подбор.

Не се допуска въвеждането на допълнителни критерии за оценка или изменение на критериите по време на провеждането на процедурата по оценка на постъпилите проектни предложения с изключение на случаите по чл. 26, ал. 7 от ЗУСЕФСУ.

**ВАЖНО:** Техническата и финансова оценка се извършва само за проектните предложения, които са преминали успешно оценката за административно съответствие и допустимост.

Критериите за техническа и финансова оценка на проектните предложения по процедурата са подробно указани в Приложение № 5 „Критерии и методология за оценка на проектните предложения“ към Условията за кандидатстване.

В хода на проверките е възможно да бъдат установени и други обстоятелства, които да изискват допълнителна пояснителна информация или документ от кандидатите относно декларираните обстоятелства и представените документи, съгласно т. 24 от Условията за кандидатстване. Допълнителни разяснения и документи от кандидатите могат да бъдат изискани като за целта ще бъде предоставян срок не по-малък от седем дни от датата на получаване на искането за предоставяне на допълнителни разяснения/документи, като денят на получаване на искането. Исканията за представяне на допълнителни документи и разяснения ще се изпращат през ИСУН чрез електронния профил на кандидата като кандидатът ще бъде известяван за посоченото електронно чрез електронния адрес, асоцииран към неговия профил. Кандидатът представя допълнителните разяснения и/или документи по електронен път чрез ИСУН .

Допълнителна информация може да бъде предоставена само по искане на Оценителната комисия като информацията не следва да съдържа елементи, водещи до подобряване на първоначалното проектно предложение. Непредставянето на изисканата допълнителна информация или разяснения в срок, може да доведе до прекратяване на производството по отношение на кандидата. Проектното предложение може да бъде отхвърлено само и единствено на това основание или съответно да получи по-малък брой точки. Всяка информация, предоставена извън официално изисканата от Оценителната комисия, няма да бъде вземана под внимание. По изключение кандидатът може да предостави информация с уведомителен характер (напр. промяна в адреса за кореспонденция, правно-организационната форма, лицето, представляващо дружеството и други подобни обстоятелства), която не води до подобряване на първоначалното проектно предложение и се предоставя писмено до Управляващия орган.

Техническият процес, свързан с представянето на допълнителна информация/документи е описан в Ръководството за потребителя за модул “Е-кандидатстване” в ИСУН. Допълнителна информация може да бъде намерена и на следния линк: <https://eumis2020.government.bg/bg/s/Default/Manual>

## 22. Критерии и методика за оценка на проектните предложения:

Критериите за подбор се използват, за да се гарантира, че избраните за финансиране проектни предложения подкрепят целите заложени в ПМДРА. Критериите за подбор са изготвени от УО и са одобрени от Комитета за наблюдение (КН) на ПМДРА. По този начин се гарантира, че УО има ясни насоки зададени от КН и извършвания подбор на проектни предложения за финансиране от ЕФМДРА е в съответствие с целите на Програмата.

Оценката по настоящата процедура се извършва въз основа на критерии, одобрени от Комитета за наблюдение на ПМДРА.

|  |  |
| --- | --- |
| **Критерии за подбор** | **Точки** |
| 1. Инвестицията подобрява условията, при които се съхранява, разтоварва и обработва улова. | 10 точки |
| 2. Въвеждане на дигитални технологии за мониторинг и отчитане на разтоварвания улов на територията на пристанищата и лодкостоянките. | 10 точки |
| 3. Инвестиции в съоръжения за сигурност и за контрол върху уловите на територията на пристанищата и лодкостоянките. | 10 точки |
| 4. Инвестиции в съоръжения за събиране на риболовни уреди, излезли от употреба и на такива, събрани пасивно по време на риболов. | 30 точки |
| 5. Инвестиции, свързани със съхраняване и използване на нежелания улов и осигуряване на условия за последващата му преработка за други нужди. | 10 точки |
| 6. Инвестиции в съоръжения за оборудване за подобряване на проследимостта на улова. | 10 точки |
| 7. Инвестиции в съоръжения за оборудване, съхранение, обработка, приемане, сортиране и транспортиране на морски отпадъци и изгубени риболовни уреди до съоръжения за рециклиране. | 20 точки |
| 8. Инвестиции за осигуряване на условия отпадъчните рибни продукти да намерят практическо приложение като суровина за други продукти като фуражи и биотехнологии. | 10 точки |
| 9. Иновации, свързани с кръговата икономика и зеления преход на местата на приставане (дейностите, за които се присъждат точки попадат в обхвата на поне една от точките в списъка, приложен към настоящите критерии[[1]](#footnote-1)). | 20 точки |
| 10. Инвестицията е предназначена за дребномащабния крайбрежен риболов. | 30 точки |
| 11. Инвестицията ще обслужва риболовни кораби, опериращи в акваторията на река Дунав. | 20 точки |
| 12. Инвестиции, свързани с обслужване на риболовни кораби от дребномащабния риболов. | 20 точки |
| 13. Инвестиции в енергийна ефективност и възобновяеми енергийни източници на територията на пристанищата и лодкостоянките. | 20 точки |
| 14. Обектът, за който се кандидатства е конкретно посочен в ПМДРА\*. | 20 точки |
| **Минимален брой точки:** |  |
| **- за пристанища** | **100 точки** |
| **- за лодкостоянки** | **90 точки** |
| **Максимален брой точки:** |  |
| **- за пристанища** | **240 точки** |
| **- за лодкостоянки** | **220 точки** |
| \*Критерий 11 не се прилага за лодкостоянки. | |

**ВАЖНО: Проектните предложения, получили минимум 100 точки за пристанища и 90 точки за лодкостоянки на етап „Техническа и финансова оценка”,** се класират в низходящ ред съобразно получената оценка, като за финансиране се предлагат всички или част от проектите по реда на класирането до покриване на бюджета по настоящата процедура.

В случай, че проектното предложение получи по-малко от 100 точки за пристанища и 90 точки за лодкостоянки, същото се отхвърля.

За проектни предложения, които са получили еднакъв брой точки на етап „Техническа и финансова оценка“, класирането ще се извърши по реда на подаване на проектните предложения в ИСУН.

**Доказване на критериите:**

**- критерий 1 „Инвестицията подобрява условията, при които се съхранява, разтоварва и обработва улова”:**

Критерият се доказва с описаните в проектното предложение инвестиции, имащи отношение към съхранение, разтоварване и обработка на уловите.

**- критерий 2 „Въвеждане на дигитални технологии за мониторинг и отчитане на разтоварвания улов на територията на пристанищата и лодкостоянките“:**

Критерият се доказва с описаните в проектното предложение инвестиции в дигитални технологии за мониторинг и отчитане на разтоварваните улови, включително и при предвиждане на разработка на специализиран софтуер.

**- критерий 3 „Инвестиции в съоръжения за сигурност и за контрол върху уловите на територията на пристанищата и лодкостоянките“:**

Критерият се доказва с описаните в проектното предложение предвидени инвестиции в съоръжения за сигурност и за контрол.

**- критерий 4 „Инвестиции в съоръжения за събиране на риболовни уреди, излезли от употреба и на такива, събрани пасивно по време на риболов“:**

Критерият се доказва с описаните в проектното предложение инвестиции в съоръжения за събиране на риболовни уреди, излезли от употреба и на такива, събрани пасивно по време на риболов.

**- критерий 5 „Инвестиции, свързани със съхраняване и използване на нежелания улов и осигуряване на условия за последващата му преработка за други нужди“:**

Критерият се доказва с описаните инвестиции в проектното предложение, свързани със съхраняване и използване на нежелания улов и осигуряване на условия за последващата му преработка за други нужди.

Дейностите, свързани с реализация на нежелания улов, следва да отговарят на изискванията и да бъдат съобразени със забраните на разпоредбите на Регламент (ЕС) № 1380/2013 на Европейския парламент и на Съвета от 11 декември 2013 година относно общата политика в областта на рибарството, за изменение на Регламенти (ЕО) № 1954/2003 и (ЕО) № 1224/2009 на Съвета и за отмяна на Регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета.

**- критерий 6 „Инвестиции в съоръжения за оборудване за подобряване на проследимостта на улова“:**

Критерият се доказва с описаните в проектното предложение инвестиции в съоръжения за оборудване за подобряване на проследимостта на улова.

**- критерий 7 „Инвестиции в съоръжения за оборудване, съхранение, обработка, приемане, сортиране и транспортиране на морски отпадъци и изгубени риболовни уреди до съоръжения за рециклиране“:**

Критерият се доказва с предвижданите в проектното предложение инвестиции в съоръжения за оборудване, съхранение, обработка, приемане, сортиране и транспортиране на морски отпадъци и изгубени риболовни уреди и осигуряване на условия за тяхното рециклиране.

- **критерий 8 „Инвестиции за осигуряване на условия отпадъчните рибни продукти да намерят практическо приложение като суровина за други продукти като фуражи и биотехнологии“:**

Критерият се доказва с описаните в проектното предложение дейности за осигуряване на условия отпадъчните рибни продукти да намерят практическо приложение като суровина.

**- критерий 9 „Иновации, свързани с кръговата икономика и зеления преход на местата на приставане“:**

Критерият се доказва с предвижданите в проектното предложение инвестиции в иновации свързани с „кръговата икономика“ и „зеления преход“.

За да се получат точки по този критерий, следва дейностите да реферират към поне една от следните сфери:

• адаптиране към изменението на климата и постигането на неутралност;

• опазване на околната среда, биоразнообразието и здравето;

• декарбонизация;

• изграждане на интелигентни производствени мощности и инфраструктура;

• прилагане на кръгови модели при използването на природни ресурси при производството на аквакултури и постигане на устойчивост на отглеждането и развъждането на риба и други водни организми.

За иновация в рибарството се счита процес, с помощта на който операторът разработва/възприема, внедрява и започва да експлоатира нови или подобрени технологии/дейност/ продукт, или бизнес процес (или комбинация от тях), който се различават значително от предишните технологии/дейност/продукт, или бизнес процеси и които са въведени в употреба от конктетния оператор. Посочената иновация е нововъведение за конкретния оператор.

**- критерий 10 „Инвестицията е предназначена за дребномащабния крайбрежен риболов“:**

По критерия се присъждат точки, когато цялата инвестиция е насочена към плавателни съдове с обща дължина под 12 м, които не са съоръжени с влачени риболовни уреди. Критерият се доказва с описаните инвестиции в проектното предложение.

**- критерий 11 „Инвестицията ще обслужва риболовни кораби, опериращи в акваторията на река Дунав“:**

Критерият се доказва с посоченото във формуляра за кандидатстване местонахождение (място на изпълнение на проекта) на обекта, предмет на проектното предложение.

**- критерий 12 „Инвестиции, свързани с обслужване на риболовни кораби от дребномащабния риболов“:**

По критерия се присъждат точки, когато инвестицията ще обслужва плавателни съдове с обща дължина под 12 м, които не са съоръжени с влачени риболовни уреди. Критерият се доказва с описаните инвестиции в проектното предложение.

**- критерий 13 „Инвестиции в енергийна ефективност и възобновяеми енергийни източници на територията на пристанищата и лодкостоянките“:**

Критерият се доказва с описаните в проектното предложение инвестиции, ориентирани към подобряване на енергийна ефективност и използване на възобновяеми енергийни източници на територията на пристанищата и лодкостоянките.

**- критерий 14 „Обектът, за който се кандидатства е конкретно посочен в ПМДРА“:**

В ПМДРА е планирана модернизацията на две държавни рибарски пристанища: в гр. Созопол и гр. Балчик.

**23. Начин на подаване на проектните предложения/концепциите за проектни предложения:**

Подаването на проектното предложение по настоящата процедура се извършва изцяло по електронен път чрез попълване на уеб базиран формуляр за кандидатстване и подаване на формуляра и придружителните документи чрез Информационната система за управление и наблюдение на средствата от Европейските фондове при споделено управление (ИСУН), единствено с използването на Квалифициран електронен подпис (КЕП), чрез модула „Е-кандидатстване“ на следния интернет адрес: <https://eumis2020.government.bg>.

Допълнителна информация може да бъде намерена и на следния линк: <https://eumis2020.government.bg/bg/s/Default/Manual>.

Подготовката и подаването на проектното предложение в ИСУН се извършва по следния начин: Кандидатът влиза в ИСУН , след регистрация чрез имейл и парола, избира настоящата процедура чрез подбор на проекти от „Отворени процедури“ и създава ново проектно предложение.

Проектното предложение по настоящата процедура се изготвя от кандидата съгласно инструкциите на УО, дадени в Ръководството за потребителя за модул “Е-кандидатстване” в ИСУН (Приложение № 4 от Условията за кандидатстване).

Изискващите се съгласно т. 24 от Условията за кандидатстване придружителни документи към формуляра за кандидатстване също се подават изцяло електронно. Посочените документи се описват в т. 13 от Формуляра преди подаването му. Всички документи се представят на български език без корекции. Документ, чийто оригинал е на чужд език, се представя и в легализиран превод на български език, извършен в съответствие с действащото законодателство.

**ВАЖНО:** Проектното предложение се подава електронно чрез ИСУН като се подписва с КЕП от лице с право да представлява кандидата или упълномощено от него лице. Когато кандидатът се представлява заедно от няколко физически лица, проектното предложение се подписва от всяко едно от тях при подаването. (За целите на настоящите Условия под „лице с право да представлява кандидата“ следва да се разбира законния представител на предприятието-кандидат).

Законният/ните представител/и на кандидата няма/т право да упълномощава/т други лица да подписват Декларация по чл. 25, ал. 2 от ЗУСЕФСУ (Приложение 11) и Декларациите към УК (Приложение 9), тъй като с тях се декларират данни, които деклараторът декларира в лично качество или съответно данни за представляваното от него юридическо лице, като за верността им се носи наказателна отговорност, която е лична.

Когато кандидатът се представлява заедно от няколко физически лица, данните се попълват и декларациите, част от Приложение 9 се подписват от всяко едно от тях.

Декларация по чл. 25, ал. 2 от ЗУСЕФСУ (Приложение 11) се попълва и подписва от всички лица с право да представляват кандидата (независимо от това дали заедно и/или поотделно, и/или по друг начин).

При упълномощаване следва да се приложи пълномощно, подписано с КЕП от лице с право да представлява кандидата, а в случай че кандидатът се представлява заедно от няколко физически лица, пълномощното се подписва с КЕП от всички тях. От текста на пълномощното трябва да става ясно, че лицето/лицата с право да представляват кандидата упълномощават пълномощника да подаде от тяхно име проектното предложение и да подпише с КЕП документите, за които не е изрично отбелязано в т. 24 от Условията за кандидатстване, че не могат да се подписват от упълномощени лица, тъй като с тях се декларират данни, за които се носи наказателна отговорност в лично качество.

Проектното предложение се подава винаги от профила на кандидата, не от друг профил, тъй като впоследствие ще бъде използван именно този профил за комуникация с Управляващия орган на ПМДРА и за отстраняване на забелязани неточности по време на оценката на проектните предложения. По време на етап „Оценка на проектно предложение“ комуникацията с кандидата и редакцията на забелязани неточности по подаденото проектно предложение ще се извършват електронно чрез профила на кандидата в ИСУН, от който е подаден съответния проект. Съгласно чл. 25 от Наредбата за определяне на условията, реда и механизма за функциониране на информационната система за управление и наблюдение на средствата от европейските фондове при споделено управление и за провеждане на производства пред управляващите органи посредством ИСУН „Към проектното предложение може да бъде асоцииран нов профил, различен от профила, от който то е подадено, след изрично заявление, подписано с КЕП от законния представител на кандидата, до дирекция Централно координационно звено, Министерство на финансите.“

До приключването на работата на оценителната комисия кандидатът има възможност да оттегли своето проектно предложение, като подаде писмено искане в УО на ПМДРА и това обстоятелство се отбелязва от потребител на ИСУН от УО на ПМДРА със съответните права. Единствено Формулярът за кандидатстване и изискуемите на етап кандидатстване документи ще бъдат оценявани, затова е изключително важно тези документи да съдържат цялата необходима информация.

Кандидатът носи цялата отговорност за верността на финансовата информация, представена в т. 7 „Бюджет“ от Формуляра за кандидатстване. При съставянето на т. „Бюджет“ от Формуляра за кандидатстване следва да се има предвид, че той ще бъде разходван като се спазват правилата на приложимото национално законодателство.

## 24. Списък на документите, които се подават на етап кандидатстване:

Кандидатите по процедурата за безвъзмездна финансова помощ следва да представят към формуляра за кандидатстване по изцяло електронен път чрез ИСУН следните документи:

1. Пълномощно за подаване на проектното предложение с КЕП - подписано с КЕП от лице с право да представлява кандидата, а в случай че кандидатът се представлява заедно от няколко физически лица, пълномощното се подписва с КЕП от всички тях и прикачено в ИСУН.

*(документът е задължителен, когато кандидатът се представлява от упълномощено/ни лице/ца и не е приложим, в случай че кандидатът се представлява лично)*

2. Анализ приходи-разходи по образец, подписан с КЕП от лице с право да представлява кандидата или упълномощено лице и прикачен в ИСУН .

(*документът е задължителен за всички проектни предложения)*

3. Финансов план за изпълнение на проекта, включващ етапи на изпълнение и източници за финансиране на всеки един етап от проектното предложение - прикачен в ИСУН.

*(документът е задължителен за всички проектни предложения)*

4. Решение на Общинския съвет за кандидатстване по настоящата процедура, прикачено в ИСУН.

*(документът се изисква за кандидати общини)*

5. Валидно Удостоверение за експлоатационна годност, издадено от Изпълнителна агенция "Морска администрация" (ИАМА), прикачено в ИСУН .

*(документът е задължителен за съществуващи рибарски пристанища, пристани за разтоварване, рибни борси и лодкостоянки, а в случаите на изграждане на нова лодкостоянка и нов пристан за разтоварване, документът се изисква/представя на етап окончателно плащане)*

6. Документи, удостоверяващи правото на собственост или правото на ползване върху терена и съоръженията (съществуващи рибарски пристанища, пристани за разтоварване, рибни борси и лодкостоянки и новоизградени лодкостоянки):

- нотариален акт, акт за държавна или общинска собственост или документ за собственост, или учредено право на строеж, или друг равностоен документ;

- за пристанища - публична държавна или общинска собственост - решение за определяне на концесионер и сключен договор за предоставяне на концесия, с оставащ срок към момента на кандидатстване не по-малък от 8 години;

- договор за ползване на територията за срок не по-малък от 8 години;

- актуална скица - извадка за имота от одобрена кадастрална карта или от действащ подробен устройствен план, с нанесени граници, пътни комуникации и сгради.

*(документите са задължителни за всички проектни предложения)*

7. Решение за преценяване на необходимостта от извършване на оценка на въздействието върху околната среда или копие от решение по оценка на въздействие върху околната среда. Документът следва да е прикачен в ИСУН .

*(един от двата документа се представя само когато съществува такова изискване съгласно Закона за опазване на околната среда)*

8. Решение за съвместимостта на проекта с предмета и целите на опазване на защитените зони съгласно Наредба за условията и реда за извършване на оценка за съвместимост на планове, програми, проекти и инвестиционни предложения с предмета и целите на опазване на защитените зони. Документът следва да е прикачен в ИСУН.

*(само за проекти, включващи инвестиции в местата по националната екологична мрежа НАТУРА 2000)*

9. Счетоводна справка и/или инвентарна книга за дълготрайните материални активи (които имат връзка с обекта на инвестицията) към датата на подаване на ФК, с разбивка по активи, дата на придобиване и покупна цена. Документът следва да е прикачен в ИСУН.

*(документът е задължителен за всички проектни предложения)*

10. За разходите за закупуване на ноу-хау, патентни права и лицензи, необходими за изготвяне и/или изпълнение на проекта, кандидатът предоставя подписан договор за покупка на патент или полезен модел или лицензионен договор.

*(документът е задължителен за всички проектни предложения, в които са предвидени такива разходи)*

11. Копие от патент за изобретение или свидетелство за регистрация на полезен модел за иновацията, внедрявана по проекта, лицензионен договор при закупуване на патент, полезен модел или договор за ноу-хау и документ (уведомление/удостоверение, когато е приложимо) от Патентното ведомство, че този договор е вписан в техният регистър, и съответните разходо-оправдателни документи.

*(документите са задължителни за всички проектни предложения, в които са предвидени такива разходи)*

12. Одобрена проектна документация и подробни количествено-стойностни сметки, заверени от правоспособно лице. Документът следва да е прикачен в ИСУН.

*(документът е задължителен за всички проектни предложения, включващи разходи за строително-монтажни работи)*

13. Разрешение за поставяне за преместваеми обекти, съгласно разпоредбите на ЗУТ.

*(документът е задължителен за всички проектни предложения, включващи разходи за преместваеми обекти)*

14. Влязло в сила разрешение за строеж, издадено от съответния компетентен орган, в зависимост от вида на съоръжението за което се кандидатства, когато такова се изисква по закон или становище, че обектът не се нуждае от разрешение за строеж, придружено с копие от архитектурно заснемане, когато се извършват строително-монтажни работи, за които не се изисква разрешение за строеж съгласно ЗУТ.

*(документите се изискват за проектни предложения, включващи разходи за строително-монтажни работи)*

15. Технологичен проект с обосновка на съответствието на капацитета на инсталацията с енергийните нужди на обектите/съоръженията, предмет на инвестицията, в случай на кандидатстване за инвестиции, свързани с изграждане на ВЕИ.

*(документът е задължителен за всички проектни предложения, предвиждащи изграждане на ВЕИ)*

16. А. Енергиен одит или резюме на доклад от обследване за енергийна ефективност на предприятие/промишлена система, съобразно изискванията на Наредба № Е-РД-04-05 от 8 септември 2016 г. за определяне на показателите за разход на енергия, енергийните характеристики на предприятия, промишлени системи и системи за външно изкуствено осветление, както и за определяне на условията и реда за извършване на обследване за енергийна ефективност и изготвяне на оценка на енергийни спестявания. Проекти, в които са предвиден разходи и дейности свързани с енергийната ефективност в чийто енергиен одит или резюмето на доклада от обследване за енергийна ефективност на предприятие/промишлена система следва да е доказано, че средният процент енергийно спестяване от предвидените за въвеждане по проекта мерки, който би могъл да бъде постигнат в обичайната стопанска практика, е равен на или по-голям от 10%.

16. Б. Обследване за енергийна ефективност придружено от валиден сертификат за енергийни характеристики на сграда в експлоатация, изготвени по реда на чл. 48 от ЗЕЕ и Наредба № Е-РД-04-05 от 8 септември 2016 г. за определяне на показателите за разход на енергия, енергийните характеристики на предприятия, промишлени системи и системи за външно изкуствено осветление, както и за определяне на условията и реда за извършване на обследване за енергийна ефективност и изготвяне на оценка на енергийни спестявания.

16 В. Обследване за енергийна ефективност, в съответствие с Наредба № РД-02-20-3 от 9 ноември 2022 г. за техническите изисквания към енергийните характеристики на сгради.

*(документът е задължителен за всички проектни предложения, предвиждащи такива разходи, в зависимост от хипотезата, в която попадат)*

17. **За всички предварителни разходи**, кандидатът следва да приложи към Формуляра за кандидатстване, подписан договор с избран изпълнител. За разходите за дейностите по т 14.1.2.2 към договора следва да бъде приложена подробна разбивка на разходите.

*(документът е задължителен за всички проектни предложения, предвиждащи предварителни разходи поточка 14.1.2. от настоящите условия )*

18. Попълнено приложение № 13 „Справка за процедури за избор на изпълнител и начина за определяне на прогнозните стойности“ и приложени доказателства за определяне произхода на цените.

*(документите са задължителни за всеки разход от инвестицията в проектното предложение (без предварителните разходи по т. 14.1.2 ) на всички кандидати)*

19.Подписан договор с избрания изпълнител с разбивка на разходите по дейности и платежни документи към него за извършени допустими разходи преди подаване на ФК - прикачен в ИСУН.

*(документите са задължителни за всички разходи, за които е извършен избор на изпълнител)*

20. Отчет за заетите лица за последните три години, считано от датата на кандидатстване.

*(документът е задължителен, в случаите в които приложимо)*

21. Документ за вписване в регистъра на ИАРА за център за първа продажба по чл. 46а от Закона за рибарството и аквакултурите, за случаите, когато се финансира модернизиране на център за първа продажба.

*(документът е задължителен за всички проектни предложения, в случаите когато е приложимо)*

22. Съгласувателно становище от Министерство на културата за инвестиционни проекти и искания за намеси в защитени територии за опазване на културното наследство.

*(документът е задължителни за проектни предложения за инвестиции в защитени територии за опазване на културното наследство)*

23. Приложение № 9 Пакет декларации към УК - (Декларация, че кандидатът е запознат с условията за кандидатстване; Декларация за съгласие данните на кандидата да бъдат предоставени на НСИ по служебен път; Декларация за държавни помощи; Декларация за административен и оперативен капацитет; Декларация за липса на нередности; Декларация за липса на конфликт на интереси; Декларация по чл. 11, параграф 6 от Регламент (ЕС) № 1139/2022 на Европейския парламент и на Съвета от 7 юли 2021 година за създаване на Европейския фонд за морско дело, рибарство и аквакултури; Декларация за свързаност по смисъла на § 1, т. 13 и т. 14 от допълнителните разпоредби на ЗППЦК; Декларация по чл. 139 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза; Декларация за наличие на финансов ресурс - попълнена по образец, към датата на подаване на Формуляра за кандидатстване и подписан с КЕП.

*(документът е задължителен за всички проектни предложения)*

24. Приложение № 11 Декларация по чл. 25, ал. 2 от ЗУСЕФСУ – попълнена по образец, подписана с КЕП.

*(документът е задължителен за всички проектни предложения)*

При подаване на проектното предложение посочените декларации следва да бъдат с дата след обявяване на процедурата и предхождаща или съответстваща на датата на подаване на проектното предложение.

Всички документи трябва да са издадени на името на кандидата.

При подписването на документи с квалифициран електронен подпис не трябва да се избира функцията за криптиране на файла. Ако тази опция бъде избрана, файлът се криптира и Оценителната комисия не може да отвори документите, които могат да бъдат декриптирани и прочетени само и единствено чрез частния ключ на автора.

Наличието на криптирани файлове е основание за прекратяване на производството по отношение на кандидата и отхвърляне на проектното му предложение.

Квалифицираният електронен подпис, с който се подписват документите по т. 1, т. 23 и т. 24, следва да е валиден към датата на кандидатстване и да е с титуляр и автор - физическото лице, което е официален представител на кандидата или с титуляр юридическото лице-кандидат, като автор на подписа в този случай следва да е официалния представител на предприятието-кандидат.

Законният/те представител/и на кандидата няма/т право да упълномощава/т други лица да подписват декларациите по т. 23 и т. 24, вкл., тъй като с тях се декларират данни, които деклараторът декларира в лично качество или съответно данни за представляваното от него юридическо лице, като за верността им се носи наказателна отговорност, която също е лична.

Кандидатите следва да се уверят, че всички документи са представени в изискуемата форма.

Всички изискуеми документи, за които не е указано, че се проверяват служебно от УО са задължителни за предоставяне от кандидата и следва да бъдат приложени от кандидата към Формуляра за кандидатстване. Не се приемат писмени доказателства (с приложени входящи номера) за заявено искането от кандидата към държавен и/или общински орган или институция за издаване на съответния документ.

**ВАЖНО: При деклариране на неверни данни от страна на кандидатите, ще бъдат уведомявани органите на прокуратурата.**

## 25. Краен срок за подаване на проектните предложения:

Крайният срок за подаване на проектни предложения за процедурата чрез подбор на проекти BG14MFPR001-1.004 "Подобряване на инфраструктурата на рибарските пристанища, рибните борси, местата на разтоварване и лодкостоянките, с цел да се улесни разтоварването и съхранението на нежелания улов." е с два срока за кандидатстване, както следва:

**Първи краен срок за подаване на проектни предложения:** 17:00 часа на 03.03.2025 г. (90 дни от датата на обявяване на процедурата)

**Втори краен срок за подаване на проектни предложения:** 17:00 часа на 02.05.2025 г. (60 дни от датата на обявяване на процедурата)

**ВАЖНО:** До изтичането на всеки краен срок за подаване на проектни предложения по настоящата процедура, кандидатите могат да подадат само по едно проектно за един обект.

Кандидатите могат да задават допълнителни въпроси и да искат разяснения във връзка с Условията за кандидатстване и изпълнение до 3 седмици преди крайния срок за подаване на проектни предложения. Допълнителни въпроси могат да се задават чрез ИСУН чрез модул “Електронно кандидатстване“, процедура BG14MFPR001-1.004 "Подобряване на инфраструктурата на рибарските пристанища, рибните борси, местата на разтоварване и лодкостоянките, с цел да се улесни разтоварването и съхранението на нежелания улов.". Отговорите на въпросите на кандидатите се публикуват на интернет страницата на Управляващия орган на Единния информационен портал на Европейските структурни и инвестиционни фондове – [www.eufunds.bg](http://www.eufunds.bg), както и в ИСУН не по-късно от 2 седмици преди определения краен срок за подаване на проектни предложения по процедурата.

Публикуваните отговори на въпроси задължително се вземат под внимание от страна на Управляващия орган на ПМДРА, Оценителната комисия по процедурата при оценката на проектните предложения и от кандидатите по процедурата.

Не могат да се дават разяснения, които съдържат становище относно качеството на конкретно проектно предложение. Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по процедурата въпроси.

## 26. Допълнителна информация:

Ръководителят на УО на ПМДРА издава мотивирано решение, с което отказва предоставянето на безвъзмездна финансова помощ на всеки от кандидатите, включени в списъка на предложените за отхвърляне проектни предложения и основанията за отхвърлянето им в срок до 14 дни от одобрение на доклада на оценителната комисия, за което всеки кандидат се уведомява официално.

При одобрен оценителен доклад, кандидатите, чиито проектни предложения са предложени за финансиране, се поканват да представят в 30-дневен срок (чл. 36, ал. 2 от ЗУСЕФСУ) подписан АДПБФП (предварително подготвеният АДПБФП ще бъде изпратен на одобрените кандидати чрез комуникация в ИСУН) и доказателства, че отговарят на изискванията за бенефициент, като представят необходимите документи.

**а)** Административен договор за предоставяне на безвъзмездна финансова помощ по процедурата – попълнен по образец (Приложение № 14) във формат PDF и подписан с КЕП от лицето/лицата с право да представлява/т кандидата или от упълномощено лице и прикачен в ИСУН. В случаите, когато кандидатът се представлява заедно от няколко физически лица, административният договор се подписва от всяко от тях;

**б)** Нотариално заверено пълномощно в случаите, когато административният договор за предоставяне на безвъзмездна финансова помощ ще бъде подписан от лице, различно от законния/ите представител/и на кандидата съгласно Удостоверението за актуално състояние или вписванията в Търговския регистър – оригинал или копие, заверено от кандидата;

**в)** Заявление за профил за достъп на ръководител на бенефициента до ИСУН (Приложение № 21 към Условията за изпълнение) и/или Заявление за профил за достъп на упълномощени от бенефициента лица до ИСУН (Приложение № 22 към Условията за изпълнение) – подписано от лице с право да представлява кандидата. В случаите, когато бенефициентът се представлява заедно от няколко физически лица, заявлението се попълва и подписва от всички от тях.

**г)** Официален документ, удостоверяващ актуална банкова сметка на името на кандидата.

**д**) Приложение №16 – Пакет декларации към АДПБФП (Декларация липса на нередности, подписана от кандидата към датата на сключване на договора; Декларация за липса на конфликт на интереси, подписана от кандитата към датата на сключване на договора. Декларация по чл. 11, параграф 6 от Регламент (ЕС) № 1139/2022 на Европейския парламент и на Съвета от 7 юли 2021 година за създаване на Европейския фонд за морско дело, рибарство и аквакултури; Декларация за свързаност по смисъла на § 1, т. 13 и т. 14 от допълнителните разпоредби на ЗППЦК, подписана от кандидата към датата на сключване на договора; Декларация за липса на промяна в обстоятелствата, декларирани при подаване на формуляр за кандидатстване) – подписано от лице с право да представлява кандидата; Декларация по чл. 139 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза. В случаите, когато бенефициентът се представлява само заедно от няколко физически лица, заявлението се попълва и подписва от всички от тях.

**е)** Приложение № 11 Декларация по чл. 25, ал. 2 от ЗУСЕФСУ, подписана от кандидата към датата на сключване на договора от всички лица с право да представляват кандидата (независимо от това дали заедно и/или поотделно, и/или по друг начин)

**ж)** Удостоверение от Националната агенция за приходите за липса на задължения на кандидата (издадено след датата на получаване на поканата за сключване на договор ) – оригинал или копие, заверено от кандидата;

или

Удостоверение от Националната агенция за приходите за наличие на задължения на кандидата, от което да е видно че размерът на неплатените задължения е не повече от 1 на сто от сумата на годишния общ оборот на предприятието-кандидат за последната приключена финансова година, но не повече от 50 000 лв. - оригинал или копие, заверено от кандидата;

или

Споразумение с НАП от което да е видно, че страните са договорили тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения - оригинал или копие, заверено от кандидата;

**ВАЖНО:** Кандидатът следва да предостави един от документите по буква „ж“ единствено в случаите, когато в резултат на извършена служебна проверка от страна на Управляващия орган на ПМДРА е установено наличие на задължения към НАП. Проверката за наличие на задължения към НАП включва проверка за наличие на публични задължения по смисъла на чл. 162, ал. 2, т. 1 и т. 8 от ДОПК. Липсата на подобни публични задължения кандидатът декларира в рамките на Декларация по чл. 25, ал. 2 от ЗУСЕФСУ и чл. 7 от ПМС № 23/2023 г. (за наличие на публични задължения по смисъла на чл. 162, ал. 2, т. 1 от ДОПК) и на Декларация, че кандидатът е запознат с условията за кандидатстване (за наличие на публични задължения по смисъла на чл. 162, ал. 2, т. 8 от ДОПК).

**з)** Удостоверение за липса на задължения към общината по седалището на УО и по седалището на кандидата (издадени не по-рано от 6 месеца преди датата на представянето им) – оригинал или копие, заверено от кандидата;

**ВАЖНО:** Управляващият орган на ПМДРА ще извършва проверка по служебен път за наличие на задължения към общината по седалище на УО на ПМДРА, както и към общината по седалище на кандидата само в случаите, когато тази община е Столична. В случаите когато в рамките на служебната проверка бъде установено наличието на задължение, кандидатите ще бъдат уведомени за това. За да удостовери погасяването на задължението кандидатът следва да представи Удостоверение за липса на задължения към Столична община.

От Удостоверенията по букви ж) и з) следва да е видна липсата на задължения или размерът на неплатените задължения следва да е не повече от 1 на сто от сумата на годишния общ оборот на предприятието-кандидат за последната приключена финансова година но не повече от 50 000 лв..

Кандидат, който видно от Удостоверенията по букви ж) и з) има задължения повече от 1 на сто от сумата на годишния общ оборот за последната приключена финансова година, но не повече от 50 000 лв. има право да представи доказателства, че е предприел мерки, които гарантират неговата надеждност. За тази цел кандидатът може да представи следните документи: документ за извършено плащане или споразумение, или друг документ, от който да е видно, че задълженията са обезпечени или че страните са договорили тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения или е в процес на изплащане на дължимо обезщетение.

**и)** Свидетелство за съдимост на всички лица с право да представляват кандидата (независимо от това дали заедно и/или поотделно, и/или по друг начин) няма да бъде изисквано на хартиен носител, **но съдимостта на кандидата ще се установи служебно от УО на ПМДРА**. Когато за някое от горепосочените лица свидетелството за съдимост подлежи на издаване от чуждестранен орган, същото се представя в легализиран превод - оригинал или копие, заверено от кандидата. Когато в съответната чужда държава свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

**й)** удостоверение от органите на Изпълнителна агенция „Главна инспекция по труда“ (издадени не по-рано от 1 месец преди датата на представянето им) за доказване липса на установено с влязло в сила наказателно постановление, или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301 - 305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен**, ще се установи служебно от УО на ПМДРА.**

**ВАЖНО**: По желание кандидатът може да представи чрез ИСУН документите по букви „з“, „и“ и „й“. Когато тези документи не са прикачени от кандидата, УО на ПМДРА извършва служебно проверката.

Посочените документи от буква „а“ до „й“ се представят електронно чрез информационната система ИСУН.

**ВАЖНО:** УО на ПМДРА си запазва правото да изиска от кандидата гореизброените или допълнителни документи при необходимост.

**ВАЖНО:** С кандидатите, които не представят липсващите документи или представят документи, които не съответстват на изискванията, не се сключват административни договори за предоставяне на безвъзмездна финансова помощ и се издава мотивирано решение за отказ за предоставяне на безвъзмездна финансова помощ. На тяхно място ще бъдат поканени за договаряне съответния брой кандидати от резервния списък (в случай че такъв е съставен), по поредността на класирането им до изчерпване на общия наличен бюджет по процедурата.

Когато при извършване на проверката по същество на представените от кандидатите документи при сключване на административния договор за предоставяне на безвъзмездна финансова помощ, се установи несъответствие между декларирани данни на етап кандидатстване и информацията, посочена в представените документи, договор не се сключва, като за договаряне ще бъдат поканени съответният броя кандидати от резервния списък (в случай че такъв е съставен), по поредността на класирането им в съответната категория предприятие, до изчерпване на общия наличен бюджет по процедурата.

Ако кандидат по одобрен за финансиране проект откаже сключване на административен договор за предоставяне на безвъзмездна финансова помощ, се пристъпва към сключване на такъв договор с кандидатите от резервния списък (в случай че такъв е съставен) по поредността на класирането им в съответната категория предприятие, до изчерпване на наличния бюджет по процедурата.

Ръководителят на УО на ПМДРА взема мотивирано решение за отказ за предоставяне на безвъзмездна финансова помощ в следните случаи:

- за всяко проектно предложение, включено в списъка на предложените за отхвърляне проектни предложения и основанието за отхвърлянето им, включен в доклада за работата на оценителната комисия;

- при несъгласие на кандидата да сключи административен договор за предоставяне на БФП;

- за проектни предложения, при които се предвижда финансиране в нарушение на чл. 4, ал. 4 на ЗУСЕФСУ;

- на кандидат, който не отговаря на изискванията за бенефициент или не е представил в срок доказателства за това;

- за проектни предложения, при които държавната помощ е недопустима или се надхвърлят прагът на допустимата държавна помощ или установените в акт на ЕС прагове за минимална помощ.

**Допълнителна информация:**

Управляващият орган на ПМДРА запазва правото си в случай на необходимост да изисква от кандидата допълнителна информация/документи.

Управляващият орган на ПМДРА не носи отговорност ако поради грешни и/или непълни данни за кореспонденция, предоставени от самите кандидати, те не получават кореспонденцията от УО на ПМДРА.

Всеки кандидат може да подаде до Ръководителя на УО на ПМДРА сигнал за предоставяне на невярна и/или подвеждаща информация от кандидати в процедури по предоставяне на безвъзмездна финансова помощ по ПМДРА и/или от кандидатите на безвъзмездна финансова помощ по ПМДРА, които при изпълнение на договор, сключен по проект финансиран от Европейския фонд за морско дело рибарство и аквакултури, предоставят невярна и /или подвеждаща информация за вписване в регистъра и проверка.

## 27. Приложения към Условията за кандидатстване:

**- Приложение № 4** - Ръководство за потребителя за модул „Е-кандидатстване“;

**- Приложение № 5** - Критерии и методология за оценка на проектните предложения;

**- Приложение № 6 -** Използвани съкращения и основни дефиниции;

**- Приложение № 7** - Застрахователни рискове, за които бенефициентът като получател на подпомагане е длъжен да сключи застраховка на активите, предмет на подпомагане;

**- Приложение № 8** - Приложения № 1 „Минимален осигурителен доход по основни икономически дейности и квалификационни групи професии за 2024 г.“

**- Приложение № 9** - Пакет декларации към УК (Декларация, че кандидатът е запознат с условията за кандидатстване; Декларация за съгласие данните на кандидата да бъдат предоставени на НСИ по служебен път; Декларация за държавни помощи; Декларация за получени държавни помощи; Декларация за административен и оперативен капацитет; Декларация за липса на нередности; Декларация за липса на конфликт на интереси; Декларация по чл. 11 от Регламент (ЕС) № 2021/1139 на европейския парламент и на съвета от 7 юли 2021 година за Европейския фонд за морско дело рибарство и аквакултури; Декларация за свързаност по смисъла на § 1, т. 13 и т. 14 от допълнителните разпоредби на ЗППЦК; Декларация по чл. 139 от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза; Декларация за наличие на финансов капацитет и може да осигури финансов ресурс, с който да изпълни проектното предложение.);

**- Приложение № 11** -Декларация по чл. 25, ал. 2 от ЗУСЕФСУ и 7 от ПМС № 23 от 13.02.2023 г;

**- Приложение № 12** - Образец на Анализ приходи-разходи;

**- Приложение №13** - Справка за процедури за избор на изпълнител и начина за определяне на прогнозните стойности.

1. Дейности, свързани с:

   • адаптиране към изменението на климата и постигането на неутралност;

   • опазване на околната среда, биоразнообразието и здравето;

   • декарбонизация;

   • изграждане на интелигентни производствени мощности и инфраструктура;

   • прилагане на кръгови модели при използването на природни ресурси при производството на аквакултури и постигане на устойчивост на отглеждането и развъждането на риба и други водни организми. [↑](#footnote-ref-1)